Ipar Euskal Herriko liburutegiak... — Eibar.ORG | Eibarko peoria\nHemen zaude: Hasiera / Blogak / Joana Albret / Ipar Euskal Herriko liburutegiak...\nIpar Euskal Herriko liburutegiak...\nXan Othaburu 2000/05/02 10:00\n[PDF] Egilea: Xan OTHABURU\nIpar Euskal Herriko liburutegien egoeraren parte baten agertzeko hautatu ditugun ardatz nagusiak euskarari edo irakaskuntzari lotuak egonen dira. Agerkari honetan aurkituko dugu bestalde Frantziako kultura sailak liburutegiei buruz eramaten duen politika, irakurketa publikoa (“lecture publique”) eremuan. Euskararen inguruko eta euskal munduko zenbait datu eta ikuspegi agertuko ditugu, zenbait adibide emanez, horietan Baionako Euskal Erakustokia eta Departamenduko liburu zerbitzugintzak lekuan jarri duena. Honen osagarri Ipar Euskal Herriko mapa batean kokaturik emanen ditugu hemengo herri liburutegiak edo liburu zerbitzugintzan aritzen diren zentru batzu. Euskarari lotuak geldituko garela esan dugu, alde batetik mintzaira bera bezala, euskarazko eskaintza liburutegietan negargarria delako eta horren salatzeko, beste alde batetik, euskaldunak frantses agintari batek zion bezala pesimista aktiboak garelako, egiten denaren erakusteko. Lekuko ikerlarientzat gelditzen da Euskal Erakustokiko dokumentazio zerbitzua, denek dakigun bezala publikoari oraino hetsia gelditzen dena. Zoritxarrez euskal fondo batentzat, ez da aipamenik egiten euskal liburutegi baten beharraz, euskarazko dokumentuak bildu eta publikoaren eskuetan utziko dituena, kudeaketa bai profesional mailan bai euskara mailan baldintza hoberenetan egin lezakeena (Bretainiarren kasua laburzki azalduko dizugu, proposamen honetan aurkitzen baitugu hemengo beharrei erantzuteko bide bat).\nIrakaskuntzari lotuak geldituko garela esan dugu, hor baitira beharrak gehien senditzen, horren inguruan badelako jenderik lan egiten duenik, arlo horretan baita lehen aldikotz euskarazko katalogazioa sortu Ipar Euskal Herrian. Bertzalde IKAS euskal pedagogia zerbitzuak, irakaskuntzako lau sareak biltzen dituenak, azken urte hauetan abiatu egitura berriarekin eramaten duen dokumentazio zerbitzuaren berriak helaraziko dizkizugu; Ipar Euskal Herriko leku bakarrenetako bat da euskaraz katalogatzeko orduan. Parada ona ere irakaskuntzari lotua den CNDP sareaz hitz egiteko, eta Frantzian gaindi eta Ipar Euskal Herrian arrastoak dauzkan eskola edo ikastetxe liburutegietaz hitz egiteko, Kanboko Xalbador kolegioa barne.\n1. Ipar Euskal Herriko liburutegiak\nIpar Euskal Herriko liburutegiek (eta liburu tokiek orokorki) egoera ezberdinak ezagutzen dituzte gaurregun ere. Aldea oso handia da herri liburutegiak konparatzen balin baditugu, adibidez Hendaiako herri mediateka (20 000 liburu, 3 200 CD audio, 110 harpidetza, sei langile soldatapeko, 12 000 biztanlentzat) eta Donibane-Garaziko liburutegiaren artean (langile bat denbora erdiz, 10 000 biztanle duen arro batentzat). Ber aldea aurkitzen dugu euskararen edo euskararen inguruko eskaintzan: leku bakarretan hiru hizkuntza erabiltzeko eta lekuko (Euskal Herriko) dokumentazioaren balioan jartzeko politika, beste anitz liburutegitan euskararen ez ezagutzerik eta/edo euskarazko eta euskararen inguruko fondo aberaste politika oso eskasa. Honekin batera esan nahi dugu ez dela gure solasa ulertu behar egiten denaren kritika soil bat bezala, bereziki dakigularik liburutegietan lan egiten dutenak beren lana ahal bezain ongi egiten entseiatzen direla. Bakarrik eskaintza eskas gelditzen den eremuetako hutsuneei gure kezken zuzentzean datza.\nIpar Euskal Herriko leku anitzetan aurki daiteke liburu gordailu edo depositurik : herri liburutegi, mediateka, artxibategi, dokumentazio zerbitzu... Lehen biak agerkari honetan bertzalde aipatuak izanki besteetaz bi hitz eginen ditugu.\nEuskal mundua hunkitzen duten artxibategi nagusiak Parisen, Paben, Londresen... aurkituko ditugu. Nafartarrok Iruñera joan beharko dugu; halere zenbait hirik beren artxiboak kontserbatzen dituzte; Baionako kasua hor dago, XII. eta XIII. mendeetako hiri aktak gordetzen dituela. Bertze leku aipagarrienetan, Baiona eta Euskal Herriko Merkatal eta Industria Ganbarako artxibategia (ekonomia eta itsaso ingurukoak besteak beste), Baionako apezpikutegia eta Belokeko frailetxea (erlijio eta musika ingurukoak)...\nDokumentazio zerbitzuetan aldiz ugaritasuna agertzen da: Senpereko INRAren zentruak ur-ingurumena, eta arrainen hazkuntzaz arduratzen da; Baionako Erizainen formaziorako erakundearena medikuntzaz baita beste anitz gaietaz (liburu zaharrak...); Biarritzeko Zientzia ikerketen zentruarena itsaso, itsasgizon eta naturalisteei buruzko arloetaz... Geroko utziko ditugu irakaskuntzari lotu bi dokumentazio zerbitzu, CDDPa, CRDP sarean sartzen dena (frantsesez funtzionatzen duena) eta Ikas euskal pedagogia zerbitzua (euskaraz).\nEuskal Erakustokia 1924an sortu zen gauzen biltzeko eta erakusteko. Bete nahi duen beste funtzioetan, dokumentuen bateratzea badago. Herri Ohitura eta Arte Erakustokiei dagokienez, eskualdea ordezkatzen duen dokumentazioaren bilatzea, biltzea, kontserbatzea eta sailkatzean oinarritzen da, Baionako Euskal Erakustokiko dokumentazio zentruak euskarri ezberdineko dokumentuak biltzen ditu: liburuak (“Frantzian, euskal mundua hunkitzen duen liburutegi handiena” ), eskuizkribuak (aipagarrienak pastoralak), mikrofilmak, agerkariak (XIX. mendekoak ere), artxiboak, argazkiak, filmeak, bideoak, entzunezkoak... Erakustokian aurkituko ditugu adibidez Joanes Leizarragaren liburua, edo Axularren “Gueroco guero”... Gaurregun Dokumentazio zerbitzua publikoari hetsirik gelditzen da, berritze obrak direla eta; garai horretan informatizatze lanari ekin diote. Agian laster baliatuko dugu horrelako gunea. Ohar bat dokumentu katalogatzeari buruz: arlo bereko dokumentazio zentruen ereduei segitzen diete, eta hori zoritxarrez erdara hutsean.\nIpar Euskal Herriko liburu zerbitzugintzari azken deskribapen baten emateko aipa dezagun Pabekoari iratxikia dagoen Ipar Euskal Herriko BDP-a . Hazparnen kokatua da, gehienbat literatura hunkitzen duten 200 000 liburu dauzka eta departamenduaren menpe dago, Zerbitzu honek 10 000 biztanle peko 90 bat herri hunkitzen ditu, herri liburutegiak (18) elkarte liburutegiak edo eskolak liburu gordailuak bihurtuz. Bibliobus sistema batek liburuen banaketa segurtatzen du, hiru hilabeterik behin. Liburu gordailu bakoitzak galde edo behar zehatzak helaraz diezazkioke egoitza nagusiari.\nIpar Euskal Herriko herri liburutegiak\nBakarrik agertuko ditugu herri liburutegiak eta dokumentazio zerbitzu bereziak, elkarte liburutegiak edo publikoari ideki liburu gordailu guziak gehiegi bailitezke. -------\n-- HL: herri liburutegia; PL: parropiako liburutegia; M: Mediateka; BDP: Bibliothèque départementale de prêt; DZ: Dokumentazio zerbitzua; EE: Euskal Erakustokia; B: beste liburutegia\n2. Euskarari buruzko zenbait kezka eta urratsen proposamena\nGure euskarari buruzko kezka bi arlo nagusitan agertzen da: lehena euskarazko fondoen biltze, aberaste eta denen eskuetan ezartzean, bigarrena dokumentu horien euskaraz tratatzeko garaian.\nHerri eta elkarte liburutegi bakoitzak bere fondoaren aberasteko politika eramaiten du, barne ohiturei segituz edo galdeei erantzunez. Azken pundu honetan irakurlegoaren portaera euskararen egoerari lot diezaiokegu: leku gehienek aitortzen dute euskarazko irakurlegoaren kopuru murritza, gehienetan haur eta gazteek ordezkatzen dutelarik. Beste alde batetik salatzekoa da duela zenbait urte Eusko Jaurlaritzak herri liburutegiei egin zien liburu eskaintza anitz lekutan luzaz kutxetan egon dela, hamaika arrazoinengatik. Horietan liburuzainen euskaraz ez jakitea agertzen da.\nGure ustez profesionalen elebidun izateak baimenduko luke irakurlego berri baten lortzea, interes berri batzuen piztea, ideien barreatzea, beste jende batzuei amets egiteko eta jorratu gabeko bideen idekitzea... hots liburuak berez opari ditzakeena publiko zabalago bati eskaintzea.\nLiburuzain euskaldunek deitoratzen dugun fondoen eskasa eta hizkuntzari buruzko ezagutzaren eskasarekin batera, egun guzietako lanerako behar diren tresnen falta agertzen da. Katalogatzeko garaian, zenbait tresna beharrezkoak dira eta alde egiten digute. Hala ere, ezin gaindituzko arazorik ez delako, zenbait urrats eginak edo egitekotan dira, bereziki dokumentazioaren kudeatzeko logizielaz eta thesaurusaz aritzen garelarik.\nEuskaraz katalogatzen dugunok, Grenoble hiriko enpresa batek sortu SuperDoc logiziela erabiltzen dugu, malgutasun handi bat proposatzen baitigu. Ohidurazko funtzioak eskaintzeaz gain (dokumentu kudeaketa, informazio bilaketa, emaitzen hustirapena, maileguen kudeaketa...), programak baseak nahi den kopuruan eta nahi den formatuan eraikitzeko moldakortasun handia eta thesaurus ezberdinen erabiltzea baimentzen du; horietan euskarazkoa nahiz norberak moldatutakoa erraz sartuko genukenean. Bertzalde esteka batzuen bidez, baseen arteko loturak eraik ditzakegu, baita Internet edo Intranet-erakoak ere.\nBeste tresna bat eskasten zaiguna, euskarazko gai zerrenda da, nahiz thesaurusa hobetsiko genukeen. Azken honen osatzeko hitz edo hitz multzo batzu baditugu, deskribatzaileak deitzen direnak. Egituratuak eta antolatuak (hierarkizatuak) dira erlazio batzuen bidez. Sailkapen bat baino indexazio finagoa eskaintzen du: deskribatzaileak nahi den kopuruan hauta daitezke, dokumentuaren aspektu ezberdinak agertaraziz. Hezkuntza Nazionalak Motbis thesaurusa sortu du irakaskuntza mundua erabil dezan: ikastetxe, CRDP eta irakasle formakuntza leku... sare lana baimenduz. Irakaskuntzari lotu beste thesaurus bat ezagutzen dugu ere, hau da Europako Kontseiluak sortu duena, EET (European Education Thesaurus)(4).\nUrratsak urrats!... gauzak aurreratzen dira eta pentsatzen dugu Motbis thesaurusaren euskaratzea urte hasiera honetan abiatzen ahalko dela; bertzalde SuperDoc dokumentazio-logizielaren euskaratzeko lehen pausoak emanak dira.\nLiburuzain euskaradun profesionaleen ezak eta oraino euskarazko eta euskararen munduko dokumentazio bilgune baten faltak erakartzen digu Bretainian agertu den proiektu baten aipatzera: “Al levraoueg vrezhonek” (la bibliothèque bretonne).\nBretainiarrek ere bretoierazko dokumentuen bateratzeko eta publikoaren eskuetan uzteko liburutegi baten beharra senditu dute. Emglev elkartea sortu dute eta xedetzat hartu kultur egoitza berri baten sortzea, bretoiera ez duena museo batean bezala finkaturik utziko baina balorizatuko duena, egun guzietako lan tresna eginez. Egoera zertan den abiatu dira: bretoierazko liburutegirik ez izanki, orai arte sailkapen bibliografikoa egiteko orduan bretoiera hizkuntz arrotza bezala hartzen da, eta bretoierazko liburuen sailkapena egiten da, hizkuntzaren araurik kontutan hartu gabe. Ondotik ikus genitzake Liburutegi bretainiarraren misioak(6), euskal munduan geure egin ditzakegunak.\n3. (Euskarazko) Irakaskuntzaren inguruan aurreratu pausoak\nIrakaskuntzaz aritzeko arrazoiak gorago emanik, euskaraz funtzionatzen duten bi gune aurkeztu nahi dizkizugu, bakoitza Estatu mailan egiten denean sartuz.\nGero ta gehiago lehen hezkuntzako ikastetxeei galdegina zaie liburutegi edo dokumentazio zentru baten antolatzea eta horretan dabiltza bigarren mailako eredua baliatuz. Lehenetan irakasleek (edo ikasleek) kudeatzen badute zentrua, kolegio eta lizeotan dokumentalistek edo profesionalek kudeatzen dute CDI(7) edo Informazio eta dokumentazio zentrua. Hauen misio nagusiak dokumentazioa edozein euskarritan (teknologia berriak, Internet barne), informazioa ahal bezain zabala (prentsa, ikastetxe eta honen inguruko gertakariak, hezkuntzari buruzko legedia...) eskaintzean oinarritzen dira. Zentru horiek hezkuntzaren barne eta ardatz izan nahi dute. Irakaskuntzaren planteamendu pedagogikoa berritzen ari da, ikasleek ez dute soilik irakasleen jakintza iturritik edan behar, ikasketen edukia bezain garrantzitsua da gaiaz jabetzeko erabiltzen den moldea. Premiatsuak dira ikasleak jakin dezan informazio edo dokumentu bat bilatzen, aurkitzen, hautatzen eta erabiltzen. eta irakasleekin partzuergoan, dokumentalistaren laguntza eta gidaritza.\nEuskal liburuak eta euskarazko dokumentuak Seaskako eta gela elebidunak (B eredua) dauzkaten ikastegietan baizik ez dira aurkitzen; galdea eginez geroz, aberasteko parada ukan dute azken bi urte hauetan Eusko Jaurlaritzak eman eta Ikasek banatu liburuekin. Kanboko Xalbador kolegioak duela urte batzu CDIa muntatu zuen eta geroztik D ereduko haurrei bi hizkuntzetako liburu eta eskuliburu hautu zabal baten eraikitzen segitzen du, katalogazio lana euskaraz eginez. Ikastetxe gehienek euskarazko eskaintzan zeukaten hutsunearen betetzeko sortu da Ikas euskal pedagogia zerbitzua.\n1959an sortu elkarte honek, araudiak berritu zituelarik 1996an, xedetzat hartu zuen “euskararen eta euskarazko irakaskuntza hedatzen laguntzea, bai eta euskal ondarea eta kulturaren ezagutza bultzatzea eskoletan, bide hauek erabiliz:\nmota guzietako dokumentalak maileguz eskainiz...\npedagogia saileko animazioak eta ikerkuntza landuz...\ndokumentu berriak sortuz eta hedatuz...” (8)\nLehen bideari doakionez, euskarri ezberdineko dokumentalak izan daitezke: liburu (eskolako eskuliburu, literatura obra, entziklopedia, ikerlan...), entzunezko, ikusezko, disko konpaktu, CD-Rom... Bertzalde araudiari begiratzen badiogu berriz ere “IKAS euskal pedagogia zerbitzua kontsultatzen ahalko da komunikabide aitzinatuenak erabiliz”. Urrunago “Zerbitzu horiek oroz gainetik eskola publiko eta pribatuetako irakasleei eskaintzen zaizkie, helduen irakaskuntzan ari direnei, kultur arduradunei, bai eta publiko zabalari”.\nBertzalde IKASek elkarlan-hitzarmena dauka CNDP(9) sarean sartzen den Akitaniako CRDParekin(10), Parisen kokatu sareburuak, eskualde maileko 29 zentruek eta departamendu bakoitzeko CDDPek(11) osatzen dute sarea. Departamendu honentzat, Pabeko zentruak adar bat dauka Baionan. CNDParen misioetan aurkitzen dugu dokumentazio funtzioa, horretan informazioaren kudeaketa eta dokumentu pedagogikoen beharren azterketa. Edizio sailean, edizio pribatua osatuko du eta euskarri ezberdinetan eta publiko mugatu bati eskaini dokumentuetan eskua har lezake. Hor arestian aipatu Motbis thesaurusa, ikastetxeak horni ditzakena. CNDPa bezala, CRDP eta CDDPek dokumentu baliabideen bilgunea behar dute izan.\nBaionako CDDParen adarraren parekoa nahi du izan IKAS euskal pedagogia zerbitzua, bereziki liburutegi eta dokumentazio zerbitzuan. Ezberdintasun handi batekin: publikoa irakasle euskaldunak izanki, lanean aritzeko orduan baita katalogatzekoan euskara egun guzietako tresna dela erran behar.\nLiburu mundua zabala zela bagenekien, liburu zerbitzugintzak anitz aspektu dituela Ipar Euskal Herrian ikusten dugu, Frantzia mailako ereduak segitzen dituela behin eta berriz erran behar dugu. Herri liburutegien egoerak hobetzen segitzen du eta pozgarria da; honekin batera agertu nahi ukan ditugun gauzetan gure hizkuntzaren eta honen tratamenduaren gaurregungo izaera da. Deus guttitik zerbaitetara heltzea da orai arte egin dena. Euskaraz eta euskararen inguruko gauzetan egiten dena arlo eta eremu guzietara hedatzea izan behar du gaur eta biharko erronkak. Zenbait egitura beharrezkoak direla erranik, lan bat elkarrekin eraman behar dugu eta zenbait urrats eginak dira: Euskal Herri guziko liburuzainak biltzen dituen eta bil ditzakeen Joana Albret mintegia hor dugu, egin dituen lanekin eta bere errebendikazioekin (Biblioteka nazionalarena barne). Profesionalen borontatea hor dugu, beste gauza batzu oraino gauzatzekoak dira euskaraz lan egiteko garaian, bainan tresna horiek ere mende eta zendako ez urte berriak gure eskuetan ezarriko dituela gutiziatzen dugu. Urratsez urrats...\nXan Othaburu Ikas euskal pedagogia zerbitzuko dokumentalista\n Xehetasun gehiagorentzat ikus: Ondarearen gidaliburua: Ipar Euskal Herria. EKE, 1998.\n Haritschelhar, Jean: “Le Musée basque: une institution au service de la culture” in Hommage au Musée basque. Euskal Erakustokiko Adixkideen elkartea, 1989\n BDP: Bibliothèque départementale de prêt.\n EET new edition, 1998. Interneten kontsulta dezakegu Eurydice Europako Kontseiluaren gunean: http://www.eurydice.org\n “Rapport sur la nécessité de créer une bibliothèque publique dédiée au breton et fonctionnant en breton: Al levraoueg vrezhonek, la bibliothèque bretonne” in Kannadig, 56. 1998\n Liburutegi bretainiarraren misioak.\n1. Bildu: bretoieraz eta bretoieraren inguruan eta euskarri ezberdinen bidez kolekzio entziklopedikoa eraiki, publiko zabalari, ikasleei, ikerlariei idekia dagoena.\n2. Kontserbatu: - kolekzio entziklopediko hori ongi erabilia izanen dela segurtatu, lanaren ezagutza baita bretoieraren ezagutza duten profesional batzuen bidez.\nkolekzioari babesa segurtatu.\nLiburutegi bretainiarraren geroa segurtatu.\nbretoierazko fondoen jabeei galdegin Liburutegi bretainiarrean bere ondasuanren uztea. (...)\nLiburutegi bretainiarreko legezko gordailua sortu, bretoierazko edo bretoierari doazkion dokumentu guzientzat.\nLiburutegi bretainiarreko fondoa edozeini ikusgai bilakarazi, oraiko komunikaziobide berrien bidez.\nLiburutegi bretainiarra integratu dokumentazio zerbitzu eta Unibertsitateetako liburutegien nazioarteko sarean...\nidazleak Liburutegi bretainiarrean erakarriko dituzten kultur animazioak antolatu...\nbretoiera idatzia eta mintzatuaren erabileraren promozioa egin...\n CDI: Centre de documentation et d’information/Dokumentazio eta informazio zentrua.\n IKASen Administrazio kontseiluaren erabakia, 1995eko iraila.\n CNDP: Centre national de documentation pédagogique/Pedagogia dokumentazio zentru nazionala.\n CRDP: Centre régional de documentation pédagogique/Eskualdeko pedagogia dokumentazio zentrua.\n CDDP: Centre départemental de documentation pédagogique/Departamenduko pedagogia dokumentazio zentrua.


Ibiltzen den etxea, walking house | Blog Eraikal\nWalking House, N55 daniar bulegoak garatutako proiektua da: bizitza nomada baketsua eukitzeko aukera ematen duen etxebizitza modularra, hiriko paisaiatik leuntasunez mugituz, ingurugiroan gutxieneko eragina edukita.\nAltuera: 3,5 metro\nZabalera: 3,5 metro\nLuzera: 3,72 metro\nGehienezko abiadura: 60 metro/orduko\nEraikalen, Munduko lehenengo eraikin mugikorra, Finlandian berria argitaratu zen. Berrian, etxebizitza modularren eraikuntzan espezializatuta dagoen Finlandiako Neapo Oy konpainiak hiru solairuko bulego-bloke mugikor bat eraiki zuela adierazi zen. Eraikinak 220 tonako pisua zuen, 33 metro luze zen, 12 metro zabal eta 12 metro garai. Gabarra batean eraman zuten. 864 metro koadroko eraikin horren egitura eraikuntza-enpresak patentatutako altzairuzko panel berezi batzuek osatzen dute. Arduradunen arabera, oso material gogorra, zurruna eta arina da, eta gainera, nahiko merkea. Antzeko hormigoizko egitura bat bost aldiz astunagoa izango litzateke gutxienez, eta, horrenbestez, ezinezkoa izango litzateke horrela garraiatzea. Finlandiako enpresak espero du teknologia hori beste herrialde batzuetara esportatzeko aukera izango duela, bereziki mugimendu sismikoak izaten diren Asiako lurraldetara; izan ere, lurrikarak jasan ditzakete altzairuzko egitura duten etxebizitza-bloke horiek.\nIturria: Noticias Arquitectura , 2013/03/15\nThis entry was posted in I+D Proiektuak and tagged Danimarka, etxe mugikorra. Bookmark the permalink.


EAGren aldeko plataforma legebiltzarrera gonbidatu du EH Bilduk - Otamotz : Otamotz\nEH Bilduk Zumarragako anbulatorioko Etengabeko Arreta Gunearen (EAG) aldeko plataformak legebiltzarrean aurkezpena egitea eskatu du.\nPlataforma honen eskaera EAG egunero irekitzea da. Izan ere, koronabirusa iritsi aurretik egunero irekitzen zen. Egun asteburu eta jai egunetan bakarrik irekitzen da. Gainontzeko egunetan larrialdi bat dagoen bakoitzean telefonoz deitu behar da eta arduradunek Beasaingo anbulatoriora edo ospitalera bideratzen dute deia egin duen bizilaguna.\nOsasun arloko langileek eta herritarrek hilabeteak daramatzate EAGren irekiera eskatzen eta EH Bilduk lehen unean bat egin zuen eskaera honekin. «Badira hilabeteak lanean ari garela EAGa berriz ireki dadin murrizketarik gabe. Salaketa publikoak egin ditugu, Osasun sailburuari bi galdera parlamentario egin genizkion Eusko Legebiltzarrean eta Legez Besteko Proposamen bat ere egin genuen legebiltzarrean EAGa berriz ireki zedin eskatuz. Baina, murrizketak jarraitzen duenez EAGa lehen bezala ireki arte lanean jarraituko dugu, herritarrek eta eskualdeak merezi duen osasun zerbitzu publikoa izan arte».\nUdazkenean plataforma sortu zen eta EH Bilduk legebiltzarkideek plataformaren eskaeren berri izatea garrantzitsua dela uste du. «Komenigarria eta beharrezkoa ikusi dugu plataforman bildu diren herritarren iritzia eta kezkak ezagutaraztea Eusko Legebiltzarrean. Beraz, aipaturiko plataformako kideak legebiltzarrera gonbidatzea eskatu dugu, euren eskutik ezagutu eta kontrastatzeko EAGren zerbitzuarekin zer gertatu den eta zer ondorio ekarri dituen. Horrela, parlamentariek zuzenean ezagutuko dituzte herritarrek dituzten kezka osasun publikoarekin eta lehen arretaren zerbitzuaren murrizketarekin. Eskaria abenduaren 31n erregistratu genuen eta oraindik ez dugu erantzunik jaso, baina laster jasotzea espero dugu».\nEAJ eta PSE-EE\nBestalde, EH Bildu oso kritiko ageri da EAJ eta PSE-EEren jarrerarekin. «EAG murrizketarik gabe irekitzearen alde dauden argitzeko eskatzen diegu EAJ eta PSE-EEri. Oso harrituta eta kezkatuta gaude EAJ eta PSE-EEren inplikazio faltarekin. EH Bilduk EAGa orain arte bezala irekitzeko egindako Legez Besteko Proposamenari ezezko boto ulertezina eman zioten legebiltzarrean eta udaletatik ere ez dira indarra egiten ari herritarren eskaerei erantzuteko eta eskualdeko honetako herritarrek merezi duen osasun zerbitzu publikoa defendatzeko. Udalek eta zehazki EAJ eta PSE-EEk egiten ez dutena, herritarrak ari dira bultzatzen. Herritarrak inoizko mobilizazio handienak egiten ari dira eskualdeko osasunaren alde eta ez da ulertzen Urretxuko, Zumarragako eta Legazpiko udal gobernuak izaten ari diren jarrera».\nHori dela eta, Legazpi, Urretxu eta Zumarragako alkateei EAGren alde borrokatzeko eskatu diete. «Bergara, Elgeta eta Antzuolako alkateek egin bezala, elkartu daitezela Osasun sailarekin eta eska dezatela EAGaren irekiera murrizketarik gabe. Antzuola, Bergara eta Elgetakoek Bergarako EAGa berriro irekitzea lortu dute».\nZumarragako alkateak arduraz jokatzeko eskatu die herritarrei\nUrretxuko udalbatzak Urretxu eta Zumarraga udalerri bakar bezala hartzeko eskatu dio LABIri\nZumarraga gorriz markatutako herrien zerrendara pasa da\nUnanueri eta Alaskari agurra


Estreinaldia: "Martin Zalakain", Argia eta Artedrama, Bilbon azaroaren 11n | Dantzagunea\nEstreinaldia: "Martin Zalakain", Argia eta Artedrama, Bilbon azaroaren 11n\nData: azaroaren 11, larunbata\nTokia: Arriaga antzokia, Bilboa prezioak eta sarrera salmenta\n80 dantzari eta musikari\nOhikoa duen moduan, Euskal Herri osoko dantzariak bildu ditu Argiak ikuskizun honetan. Hala, ondorengo taldeetako dantzariak ari dira prestatzen ikuskizuna Iñaki Arregi, Jexux Larrea eta Fernando Aristizabal dantza-maisuen gidaritzapean: Argia (Donostia), Duguna (Iruñea), Maritzuli (Biarritz), Elai-Alai (Portugalete), Kezka (Eibar), Haritz (Elgoibar), Gure-kai (Deba), eta Arkaitz (Añorga).\nZalakain abenturazalea eleberrian gertatzen den moduan, Martin Zalakainen eta Kattalin Ohandoren maitasun istorioaren harian egituratzen da ikuskizuna. Mikel Urbeltz eta Marian Arregi arduratu dira musika-konposizio eta konponketa guztiak egiteaz; Argiako musikariekin batera ariko dira Ezpelurreko gaiteroak, Dugunako musikariak, eta Plectro soka-taldea. Jantzigintza-lanetan Amaia Bueno ari da.\nIkuskizun berria 50 urteko ibilbidean\nMende erdi pasatxoko jardunean, Juan Antonio Urbeltzek eta Marian Arregik ikerketa eta ikuskizunak uztartu dituzte Argia taldearen buruan. 60ko hamarkadan ekin zioten bere ibilbideari, Euskal Herrian herriz herri egindako bilketa eta landa-lan xehe batekin. Horren emaitza izan ziren Dantzak argitalpena eta Euskal Herriko probintzietako dantzei eskainitako ikuskizun monografikoak. Horietako azkena izan zen Zuberoa (1978), eta keinu gisa, orduko kartegile berak egin du Martin Zalakain-en kartela, Tomas Hernandez Mendizabalek.\nJardun-eredu bera mantendu dute gaur arte: dantzaren eta haren sinbologiaren sakoneko ikerketa, eta horien gaineko proposamen eszenikoak egitea. Beti ere, Euskal Herri osoko taldeekin elkarlanean. Ibilbide luze horretan egin dituzte ondorengo ikuskizunak: Irradaka (1987), Zortziko (1988), Alakiketan (1992), Kondharian (1997), Pas de Basque (2003), Axeri Boda (2008), Axuri Beltza (2009), Aunitz Urtez (2011), eta Besta Berri (2012).\nBilboko Arriaga antzokian estreinatuko da ikuskizuna, azaroaren 11n, San Martin egunez. Emanaldi gehiago dituzte aurreikusita, ondorengo datetan:\nAzaroaren 11, Bilbo, Arriaga antzokia (estreinaldia)\nAbenduaren 16a eta 17a, Donostia, Victoria Eugeni antzokia\nUrtarrilaren 13a, Iruñea, Baluarte auditorioa\nOtsailaren 17an eta 18an, Baionako antzokia\nDantza-maisuak: Fernando Aristizabal, Iñaki Arregi, Jexux Larrea\nOstirala, 2017(e)ko urria(r)en 27-(e)an 12:48etan


“Goiza pasa 2020” udaleku irekiak bertan behera - Berriak COVID-19 - Irura\n“Goiza pasa 2020” udaleku irekiak bertan behera\nIrurako udaletik, COvid-19a dela eta jaso ditugun irizpideak kontuan izanik eta EUDELen gomendioen artean herrietan antolatzen diren udalekuak bertan behera uzteko aholkua dagoela jakinik, “Goiza pasa 2020” udaleku irekiak bertan behera uztea erabaki da.\nIrurako udaletik, COvid-19a dela eta jaso ditugun irizpideak kontuan izanik eta EUDELen gomendioen artean herrietan antolatzen diren udalekuak bertan behera uzteko aholkua dagoela jakinik, “Goiza pasa 2020” udaleku irekiak bertan behera uztea erabaki da. Ez da erabaki erraza izan, baina, une hauetan ezin bestekoa da guztion osasuna eta segurtasuna lehenestea eta zentzuz eta arduraz jokatzea.\nBestalde, aste honetan ludoteka eta gazteleku zerbitzuetako sustapen birtualari amaiera emango diogu ohiko moduan, baina, haur eta nerabeen aisia bermatu nahian eta udan ere elkarren berri izaten jarraitzeko, ekaineko azken astean bueltan izango gara. Gainera, pandemiaren bilakaerak hobera egingo balu eta osasun baldintzak bermatzea posible dela ikusiko balitz, uztailean zehar, haur eta nerabeentzako aurrez aurreko ekintza puntualak antolatzeko edo/eta zaintza zerbitzua eskaintzeko aukerak aztertzen ari gara eta erabaki bezain laster jakinaraziko zaizue.\nBitartean, animo eta zaindu!


EITB1en eguerdiko Gaur egun albistegian entzun dut Errementari filma Agorregin dagoela "lekutua".\nLekutu aditza, Orotariko Euskal Hiztegiak esaten digunez, lapurtera eta nafarrerako hitza da eta urrundu, alde egin, ihes egin adierak ditu; ez, ordea, kokatu adiera.\nEuskaltzaindiaren Hiztegiak sarrera hau eskaini dio:\nlekutu, leku/lekutu, lekutzenda/duad.Urrundu, baztertu; desagertu.Jesus handik lekutu eta bere herrira itzuli zen.Bazterrera lekutu zuen.Nire bizitza betetzen zuen hutsunea lekutu da.\nBistan da "*nonbait lekutu" hitz horren benetako adiera ezagutzen ez duen norbaitek bakarrik erabil dezakeela, uste oker batean oinarriturik. Erabilera egokiak "nonbaitetik edo nonbaitera lekutu" dira eta goian aipaturiko adierak dituzte.\nXX. mendeko corpusean ageri diren adibideetan ikusten da zuzen erabiltzen dutela nafarreraz edo lapurteraz idazten dutenek eta baita euskalki horietan idazten ez duten idazle txukunek ere, hala nola, Gotzon Garatek, Ana Toledok, Kold…\nIturria: Ian GIBSON, David ROSEN, Brent STUCKER. Additive Manufacturing Technologies\nLiburu benetan interesgarria. 2. argitaraldia 2015\nZer da gehikuntzazko fabrikazioa?\n3D inprimaketa edo gehikuntzazko fabrikazioa deritzo, ordenagailu baten kontrolpean, ondoz ondoko material geruzak metatuz, hiru dimentsioko objektuak ekoizteko prozesuari. Ordenagailuz lagunduriko diseinu (CAD) sistema batez eredu digital bat sortzetik hasten da prozesua.\nHasieran, piezen prototipoak laster egiteko erabiltzen zen gehikuntzazko fabrikazioa. Horregatik esaten zaio batzuetan prototipogintza lasterra. Hortik abiatuta teknologia hori beste hainbat aplikaziotara hedatuz joan da, materialak, doitasuna eta kalitatea hobetu ahala. Piezaren forma lortzea izan zen lehen helburua, gero doitasuna erdiestea eta objektuak bete behar zuen funtzioa behar bezala betetzea aurreratuena. Gaur egun, gehikuntzazko frabrikazioz, prototipoak ez ezik, beste prozesu batzuen bitartez lortzen diren objektuen funtzionalitate berbera …\nIrudien bidez entrena daiteke hizketa ezagutzeko sistema bat\nHizketa ezagutzeko sistemek, hala nola sakelako telefonoetan hizketa testu bihurtzen dutenek, gehienetan ikaskuntza automatikoan oinarritzen dira. Ordenagailu batek milaka eta are milioika audio-fitxategi beren transkripzioekin arakatzen ditu eta ikasten du zer ezaugarri akustiko dagokion zer hitz idatziri. Alabaina, grabazioak transkribatzea garestia da eta denbora asko behar du. Horregatik, herrialde aberatsetan mintzatzen diren hizkuntza gutxi batzuetarako bakarrik dago hizketaren ezagutza.Munduan 7.000 hizkuntza inguru daude baina horietatik % 2k baino ez dute hizketa ezagutzeko sistema. Prozedura berri horrek lagundu dezake egoera hori erremediatzen.\nIzan berria den Neural Information Processing Systems konferentzian, MITeko Informatika eta adimen artifizialeko laborategiko ikertzaileek hizketa ezagutzeko sistemak entrenatzeko transkripziorik behar ez duen prozedura bat aurkeztu dute. Transkripzioa erabili ordez, haien sistemak audio-grabazioekin batera jasotako ir…\nAlemaniako hegazkingintza-industriak automatizazio-kanpaina bati ekin dio\nKanpainaren barruan sartuko dira prozesu berezietarako makinetatik hasi eta robot unibertsal mugikorretaraino. Azaroaren bukaeran, Fraunhofer IFAMeko zientzialariek eta haiekin lankidetzan jardun duten partaideek garatu duten fresatzeko sistema adimenduna aurkeztu zuten. Orain arte erabiltzen ziren portikoko fresatzeko makina garestiek ez zuten aukerarik ematen laster kalibratu eta prozesatzeko. Batez ere karbono-zuntzez sendoturiko plastikoz egindako osagaien kasuan, prozesua monitorizatzeak ezin ditu mekanizazio-erroreak saihetsarazi, eta horrek materialaren konpondu ezinezko kalteak eta errefusatzeenkostu handiak eragiten ditu.\nProiektuak parte hartu dutenek garapenaren helburuak garbi izan dituzte azken hiru urteotan:\nrobot mugikorren sistema modular baterako oinarria, ia osagai-geometria eta -tamaina guztiei egokituko zaizkiona. Aldi berean zenbait robot konbinatzeko aukera, osagai handiak askoz lasterrago prozesatzeko.Moldaerraztasuna, muturrean hainbat pr…


Egitura eta eginkizunak - HABE - Eusko Jaurlaritza - euskadi.eus\nHemen zaude: Erakundea > Egitura eta eginkizunak\nHABEren sorrerako helburua helduen alfabetatzea eta euskalduntzea sustatzea da, euskara irakatsiz eta euskararen normalizazioa bultzatuz. Horretarako, material pedagogiko-didaktikoak sortu eta argitaratzen ditu, eta helduen euskalduntze eta alfabetatzerako euskaltegien sorkuntza sustatzen du, baita euskaltegietan helduak alfabetatzeko eta euskalduntzeko programak ezarri ere. Helburu horiek lantzen ari diren erakunde publiko eta pribatuei laguntzen die, eta egitasmo berezietarako hitzarmenak burutu. Bestalde, Kultura eta Hizkuntza Politika Sailari proposatzen dio komunikagaitasun-mailaren bat egiaztatu duten euskaltegietako ikasleei eta, oro har, herritar helduei ziurtagiriak ematea, eta horretarako, egiaztatze-deialdiak diseinatu, antolatu eta burutzen ditu. Bere jardun-esparruko ikerketa ere sustatzen du HABEk. Ekintza horiek guztiak bere bi zerbitzuen bidez gauzatzen ditu (Hizkuntzaren Didaktika Zerbitzua eta Kudeaketa Zerbitzua) eta, zeharka, emakume eta gizonen berdintasuna sustatuz.\nCurriculum Garapena eta Prestakuntza Arloa\nEbaluazio eta Egiaztatzerako Arloa\nHizkuntza Teknologien Arloa\nMetodologia eta Edukien Arloa\nAholkularitza juridiko eta Pertsonalerako Arloa\nEkonomia eta Administrazioa, Informazioa eta Harrera Unitatea\nZUZENDARITZA NAGUSIA JOKIN AZKUE ARRASTOA\nAdministrari eta laguntzaile orokorrak\nHelduen euskalduntze eta alfabetatzeko ikasketaplanak eta kurrikulu-diseinuak prestatu, eta orobat HABEren Erregistroan bildutako edo bilduko diren euskaltegietako irakasleak etenik gabe hezitzeko egitasmoak bideratzen ditu.\nHelduen euskalduntze eta alfabetatzegintzan ari diren erakunde edo lan-taldeekin elkarlanean aritzen da, heziketa-proiektuak proposatuz eta bere irizpenera jarritako gaiei buruzko txostenak eginez.\nEuskara hobeto irakatsi eta zabaltzeko behar diren baliabide pedagogiko-didaktikoak programatzen ditu.\nEuskara hobeto ikasi eta erabiltzeko behar diren baliabideak prestatu eta horiei buruz aholku ematen du.\nEuskara ikasi eta zabaltzeko materialak argitaratzearekin eta banatzearekin zerikusia duten jarduerak burutzen ditu.\nHABEk euskararen ikaskuntza eta erabilerarako ezarritako egitasmo eta norabideen aplikazioan euskaltegi bakoitza aholkatu, jarraitu eta ebaluatzen ditu.\nHABEk eskuratu beharreko material bibliografikoa ikuskatu eta irizpena ematen du.\nEuskaltegietako ikasleriaren eta, oro bat, herritar helduen euskarazko komunikagaitasun-maila egiaztatzeko egiaztatze-deialdiak diseinatu, antolatu eta burutzen ditu.\nArlo honek bi zeregin nagusi ditu. Alde batetik, helduen alfabetatze/euskalduntzea sustatzeko eta hobetzeko oinarrizko curriculuma diseinatzeaz eta euskaltegietan berori garatzeko baliabideak eskaintzeaz arduratzen da. Beste alde batetik, sektoreko irakasleen garapen profesionala areagotzeko lan egiten du; arlo desberdinetan arituko da horretarako, hala nola ekintza akademikoen antolaketan (ikastaroak, hitzaldiak), euskaltegien formazio-planetarako aholkularitzan, Irakasbil atariaren kudeaketan edota argitalpen espezialduetan (eHIZPIDE aldizkaria, Itzulpen Saila bilduma eta IFB irakasleen formaziorako bideo-saila).\nHezkuntza, Hizkuntza Politika eta Kultura sailburuaren aginduz dago ezarrita Helduen Euskalduntzearen Oinarrizko Curriculuma (HEOC) :\nAgindua, 2015ko uztailaren 22koa\nKultura eta Hizkuntza Politikako sailburuaren aginduz dago ezarrita HABEren prestakuntza-planen araubidea:\nAgindua, 2019ko abenduaren 5ekoa\nHelduen euskalduntzegintzan egin beharreko ebaluaziogintza eta egiaztatzegintza antolatzen eta kudeatzen ditu arlo honek. Horretarako, HABEren Helduen Euskalduntzearen Oinarrizko Curriculumean (HEOC) eta Hizkuntzen Europako Erreferentzia Marko Bateratuan ezarritakoari jarraituta, euskarazko gaitasun-mailen ziurtagiriak eskuratzeko prozedurak aurrera eramaten eta helduen euskarazko komunikazio-gaitasuna ebaluatzeko prozesuen jarraipena egiten du.\nKultura eta Hizkuntza Politikako sailburuaren aginduz daude araututa euskarazko komunikagaitasun-mailen ebaluazioa eta egiaztatzegintza:\nAgindua, 2020ko irailaren 9koa\nHutsen zuzenketa: Agindua, 2021eko otsailaren 16koa\nEuskarazko komunikagaitasun-mailak egiaztatzeko prozesuak kudeatzen ditu arlo honek; horretarako, azterketa-deialdiak antolatzen ditu, ordenagailu bidezko HOBE egiaztatzegintza-sistema garatzeaz eta inplementatzeaz arduratzen da eta euskaltegietako ikasleen ikas ibilbidearen jarraipena egiten du. Eginkizun horiek gauzatzeko beharrezkoa den egitura teknologikoaren ardura du, baita autoikaskuntza eta online ikastaroei dagokienarena ere. Bestalde, egiaztatzegintzaren baitako prozesuen dokumentazioa eta informazioa kudeatzen ditu, eta euskalduntzearen oinarrizko adierazleak lantzen ditu.\nHelduen euskalduntzean ari diren erakundeei (euskaltegi, autoikaskuntza zentro, ikastetxe, hizkuntza eskolei…) baliabide didaktikoen arloko horniketa eta aholkularitza ematen die lan-talde honek. Curriculumaren ildo metodologikoari jarraikiz eta ikasteredu desberdinetara egokituz (taldean edo bakarka; aurrez aurre, LMS moldeko Ikasten plataforman edo jardun bikoan), xede-talde orokor nahiz berezietarako langai didaktikoak sortu, kudeatu eta argitaratzen ditu. Zerbitzu honekin batera, joera metodologiko berrien haritik, euskaltegietan materialgintza-egitasmoak sustatzen ditu eta aholkularitza eman. Bestalde, Ikasbil atariaren edizioaz eta etengabeko eguneraketaz arduratzen da; bertan euskara ikasteko baliabide osagarriak daude eskuragarri, eroso eta didaktikoki katalogatuta, autoikaskuntzarako nahiz irakasleak gidatuta erabiltzeko.\nErakundearen kontratazio-espedienteen tramitazio administratiboa egiten du, dagokien Zerbitzuekin batera. Era berean, Euskadiko Ondarearen Legeak agindutakoaz gain, HABEren jabetzako edo honen esku dauden ondasun demanialen eta patrimonialen inbentarioa edukitzen du.\nZuzendari nagusiari laguntza ematen dio eta Aurrekontuen Aurreproiektuen prestakuntzan Zerbitzuak koordinatzen ditu.\nZuzendari nagusiari laguntza ematen dio aurrekontuen kudeaketan, eta aurrekontuen kontrola eta jarraipena gauzatzen du.\nLangileen lansariak, ordainketak eta beste administrazio-alderdiak kudeatzen ditu.\nErakundearen lege-aholkularitzak darama HABEren eskuduntza-eremuan HABEk hartzen dituen xedapen eta burutzen dituen egintza administratiboei buruz, alderdi juridikotik eta lege-arauen ikuspegitik iritzia emanez.\nHABEren Liburutegia kudeatzen du eta bertako materiala edozein euskarritan Erakundearen sailetan biltzen du, material horien eskuratzea koordinatuz, fondoak HABEko Zerbitzuei zein kanpoko erabiltzaileei erraztuz.\nHerritarrei zuzeneko harrera eskaintzen dio eta Erakundeko Erregistroa eramaten du.\nAzaroaren 25eko 29/1983 Legearen 14. atalak dioen Euskaltegien Erregistroa eramaten du, eta Erakundearen helburuek eskatzen dituzten datu-baseak zein fitxategiak sortu eta egunean dauzka.\nDiruz lagundutako euskaltegiek bete beharreko baldintzak bete ditzaten arduratzen da, eta dirulaguntza horiek emandako helburuetarako erabiltzen dituztela zaintzen du, behar denean euskaltegi horietan plangintza bat burutzeko txosten egokiak eginez.\nBerdintasun politikak sustatu eta koordinatzen ditu erakundean, 4/2005 Legea eta berdintasun plana gauzatzeko.\nLege-aholkularitza, HABEk hartzen dituen xedapen eta burutzen dituen egintza administratiboei buruz iritzia emanez eta euskaltegien eta euskararen autoikaskuntzarako zentroen Erregistroa kudeatuz. Bestalde, langileen lansariak eta beste administrazio-alderdiak ere kudeatzen ditu.\naraba@habe.eus (Arabako ikuskatzailetza)\nbizkaia@habe.eus (Bizkaiko ikuskatzailetza)\ngipuzkoa@habe.eus (Gipuzkoako ikuskatzailetza)\nArlo hau euskaltegien administrazio-jarduera koordinatu eta gainbegiratzeaz arduratzen da, euskaltegiek bete beharreko baldintzak bete ditzaten eta dirulaguntzak emandako helburuetarako erabiltzen dituztela zainduz. Arloaren egitekoa da, era berean, Herri Administrazioetako langileak euskalduntzeko helburuarekin izenpetzen diren hitzarmen eta akordioei dagozkien izapideak betetzea.\nBerdintasun Unitatearen eginkizun nagusia da emakumeen eta gizonen arteko berdintasunaren printzipioa aplikatzen dela zaintzea. Hala, HABEn berdintasun-politikak bultzatu eta koordinatzeko ardura du. HABEren arlo guztiei emakume eta gizonen berdintasunaren alorreko aholkua ematen die, asmo izanik emakume eta gizonen berdintasunerako legeak agindutakoa eta Eusko Jaurlaritzak emakume eta gizonen berdintasunerako legegintzaldi bakoitzean onartutako planak xedatutakoa betetzea.\nHABEren Berdintasun Unitatea bi arauren xedapenen ondorio da: batetik, 4/2005 Legearen 11. artikuluak aurreikusten ditu emakumeen eta gizonen berdintasunerako unitateak; bestetik, 213/2007 Dekretuak unitate horiek arautzen ditu.\n213/2007 Dekretua, azaroaren 27koa, Eusko Jaurlaritzako sailetan, organismo autonomoetan eta erakunde publikoetan berdintasun-politikak bultzatu eta koordinatzeko ardura duten unitate administratiboak arautzen dituena\nEAE mailako berdintasunerako plangintza\nEmakumeen eta Gizonen Berdintasunerako 4/2005 Legearen 15.1 artikulua betez, legegintzaldi bakoitzean, Eusko Jaurlaritzak bedintasunerako plan orokor bat onetsi behar du:\nHABEren berdintasunerako plangintza\nBerdintasunerako unitateak arautzen dituen 213/2007 Dekretuaren 2. a) artikulua betez, HABEren Berdintasun Unitateak honako egitasmo hauek gauzatu ditu:\nEmakumeen eta gizonen berdintasunerako HABEren plana\nEmakumeen eta gizonen berdintasunaren inguruko diagnostikoa HABEn\nHABEren jardun-esparruarekin eta berdintasunarekin lotutako edukiak\nGidaliburua: Euskararen erabilera ez sexista\nHiztegia: Feminismoa eta Berdintasuna (Euskararen Aholku Batzordearen Terminologia Batzordeak onartua eta Euskaltermen txertatua)\nEstatistikak: Emakume eta gizonen arteko berdintasuna > Euskara\nEmakunde, Emakumearen Euskal Erakundearen webgunea\nEmakunde aldizkari digitala\nUnitate hau, batetik, HABEren ekonomia- eta administrazio-kudeaketaz arduratzen da, aurrekontuen jarraipena, kudeaketa eta kontrola eginez, eta kontratazio-espedienteak bideratuz. Bestalde, unitate honi dagozkio HABEren erregistro-liburuak eramatea eta herritarrei zuzeneko arreta ematea.\nEginkizun ditu HABEren liburutegia kudeatzea, materiala liburutan edo beste edozein euskarritan biltzea, liburuen katalogazioa egitea eta dokumentu-baseak sortzea, ondare bibliografikoaren zabalkundea koordinatzeko, maileguak kudeatzeko eta HABEko beste atalei nahiz kanpoko jendeari informazioa emateko.\nAzken aldaketako data: 2022/02/02


Euskadin bizi diren 16 eta 29 urte bitarteko gazteen laurdena baino gutxiago dago emantzipatuta\nHau da Gazteen Euskal Behatokiak kaleratu berri duen “Gazteen emantzipazioa Euskadin 2017 ” ikerketaren ondorioetako bat. Ikerketa hau Euskadin bizi diren 16 eta 34 urte bitarteko ia 2000 gazteri egindako elkarrizketetan oinarritzen da.\n2013 eta 2017 urteen artean emantzipatuen portzentajeak behera egin du.\nEuskadiko gazteen artean, emantzipatzeko formula ohikoena bikotekidearekin bizitzea da, seme-alabekin edo seme-alabarik gabe. Bakarka emantzipatzea oso zaila da; izan ere, etxebizitzak garestiak dira (bai erosteko, bai alokatzeko), eta gazteen soldatak ez dira nahikoak, batez ere 16-29 urtekoen artean.\nEmantzipatzeko zailtasunak izan daitezke lagunekin bizi direnen ehunekoak izan duen gorakada nabarmenaren oinarri, batez ere 30 urtetik beherakoen artean; gazte emantzipatuen artean lagunekin bizi direnak 2011n % 18,0 izatetik 2017an % 24,9 izatera pasatu dira.\nNolanahi ere, etxebizitzen prezioak eta gazteen lan-egoera eta egoera ekonomikoa kontuan hartuta ere, horiek guztiek ez dute erabat esplikatzen emantzipazioaren fenomenoa. Etxebizitzen prezioek, okupazio-tasek eta soldatek azken urteotan izan dituzten gorabeherek ez dute aldatu emantzipazio-eredua Euskadiko gazteen artean. Horrek pentsarazten digu badaudela balio eta arrazoi kultural batzuk, denbora-muga gaindiezin bat ezartzen dutenak. Horrenbestez, batez besteko emantzipazio-adina ez da aldatu azken hamarkadetan eta 30 urteren bueltan dago. Denbora-muga hori ikasketak (goi-mailako prestakuntza) amaitu eta lanean egonkortasuna lortu arte egiten duten bidearen punturen batean dago, eta prozesu hori gero eta luzeagoa da.


Alkaterik onena herria, edo hautetsien jokabidea G7a kari | atzerria | GAUR8 - mila leiho zabalik\nAlkaterik onena herria, edo hautetsien jokabidea G7a kari\nZerbitzu publikoak eta laguntza sozialak murrizten diren bitartean 36,4 milioi euroko kostua izan duen gailurrak utzitako albo kalteak, dendarien artean bereziki, kutxa publikotik ordainduko dituzte\nHerriko bozekin batera, lehen aldikoz, sufragio zuzenaren bidez ez bada ere, Euskal Elkargoko ordezkariak hautatuko dituzte Ipar Euskal Herriko herritarrek heldu den udaberrian. Hitzordua urrun samar dagoela onartuta ere, urte politikoaren hasiera gertu dugula, boto-ontzietara zuzenduko dira gurean begirada guztiak, hala aitortu edo ez. Azkeneko asteotan mundu mailako eta frantses Errepublikako agintariek euskal lurraldea erakusleiho gisa erabili ahal izateko polizia okupazio itogarria jarri dute martxan Euskal Herrian, Bidasoko bi aldeetako herritarren eguneroko jarduerak hankaz gora jarriz eta, bide batez, demokraziaren profila botereguneen komenentziaren arabera moldagarria dela berretsiz.\nGoi mailako agintarien jardunek albistegiak irentsi dituzte. Salbuespenak salbuespen, beraien joan-jinak, txangoak, keinu eta hitzak jabetu dira kontakizunaz. Lehen mailan, sistemaren legitimitate hutsuneak indarkeriaren bidez estaltzeko aparteko arazorik ez duten boteredunak; azkeneko lerroan, herritarrak. Eta tartean, han nonbait, dantzan, batzuk ageriago beste batzuk kukutuago, ondoko hilabeteetan herritarren konfiantzaren bila hauteskundeei begira jarriko diren tokiko hautetsiak. Horrela adierazi edo ez, norberak bere kalkuluak eginez, oreka puntua non den atzeman nahian, asmatu nahian anfitrioi papera nola bete herritarren begi aitzinean sinesgarritasun gehiegi galdu gabe. Horretan ere, denek ez dute, alta, ez partidu bera ez lehia berdinean jokatu. Esposizio mailatik hasita, hautetsien eremuan alde handiak izan dira, baita hautu interesgarri batzuk ere, protokoloak utzitako eremu hertsia izanik ere. Euskal diputatu eta senatariek, baita departamenduko buruzagiek ere, irribarretsu burutu dute Estatuko gailurretik beraientzat agindutako papera. Sinesmen osoz, prestasun osoz, anbizio osoz, Castaner Barne ministroak besapean ekarri zuen segurtasun eskema legitimatuz ikusi genituen goi bilera hasi aitzin ere. Geroztik, liluratuta jardun dute, pausoz pauso, Biarritzeko paisaia ederrak mundu zabalera zabaldu dituen ekimenaren kontalari pribilegiatuaren papera gustura hartuta.\nBide batez, hautetsi handien gorteak Michel Veunac auzapez zentristaren posizioa sendotu du. Hala ere, behin gailurreko atrezzoa desmuntatuta, bilanaren kudeaketa ez dela oso samurra aurreratu daiteke. Aldez aurretik Veunacek iragarri zituen onurak nortzuek eskuratu dituzte? Kalte-ordainen plana egikarituko da azkenik ala euskal kostako hirian oso nabarmena den haserrea baretzeko baizik ez zen iragarri finean osatuko balitz denon diruarekin ordainduko litzatekeen funtsa? Baionako eta Hendaiako auzapezek, Jean-Rene Etchegarayk eta Kotte Ezenarrok, hurrenez hurren, kalkulatutako distantzia atxiki dute. Hainbat lekukoren arabera, Castanerrekin telefono elkarrizketa aise garratza ukan zuen Etchegarayk larunbatean bertan bere hirian ezarritako debeku gunean manifestari eta kazetariekin batera herritar soilak zepo batean harrapatuta zirela jakin zuenean. Ezenarro, G7 EZ! plataformak eginiko lana goraipatu ondoren, ez zen bertaratu «G7ari eginiko harrera ona» eskertzeko polizien jaunak eta Eliseoko andereak Biarritzen antolaturiko azkeneko agerraldira, gonbidapena izan arren. Udako sutea itzalita, udaberria amets. •


MUNDO KAOTIKO | Elkar Musika MUNDO KAOTIKO – Elkar Musika\n*Mundo Kaotiko 2001ko uztailean, hiru taldekidek bizitza eman zioten Kaotiko taldeari, Kaos Etiliko taldetik berezi ondoren. Kaotiko Aguraingo Eskolakoa da; hots La Polla taldeak jorratutako bideari eusten diote,. Punk-rockaren joerak arakatzen dira Kaotikoren estreinako “Mundo Kaotiko” diskoan. Abesti laburrak, arinak, azkarrak, lelo sarkorrekin. Gitarrak abiapuntua jarri eta ahotsak rock-punk festa girora garamatza.


barren.eus - Elgoibarren 675. urteurrena ospatzeko logotipo lehiaketa abian da\nLogotipo lehiaketan adin nagusiko guztiek parte har dezakete, bai Elgoibarkoek, baita beste herrietakoek ere, eta bakoitzak hiru proposamen aurkez ditzake gehienez. Lana originala eta argitaragabea izan beharko da, edozein diseinu teknika erabili ahal izango da, baina formatuak eskalagarria izan beharko du eta paperean (gehienez A-4 formatuan) eta forma digitalean aurkeztuko dira. Logotipo bakoitzaren bi bertsio eman beharko dira, bata koloretan eta bestea tinta bakarrean eta logotipoarekin batera, lana argitzen duen dossier txiki bat aurkeztuko da, honen erabilera ezberdinekin.\nAntolatzaileek jakinarazi dutenez, epaimahaia Elgoibarko alkateak eta kultura zinegotziak osatuko dute, adituen laguntzaz. Erabakia apelaezina izango da eta aurkeztutako lanen maila egokia ez bada, lehiaketa epairik gabe utzi ahal izango du.\nLehiaketan parte hartu nahi dutenek abenduaren 10era arte aurkeztu ahal izango dituzte euren lanak Udaleko HAZ bulegoan. Saria 300 eurokoa izango da eta erabakia abenduaren 14an hartuko da eta irabazleari, telefonoz edo posta elektronikoz jakinaraziko zaio.\nZentzu horretan, aipatzekoa da saritutako logotipoaren jabetza, erabilera eta eskubideak Elgoibarko Udalaren esku geldituko direla eta logotipoaren egileak lanaren erreprodukzio eta manipulazio eskubideak dohain eman beharko dituela. Saritu gabeko lanak abenduaren 16tik aurrera jaso ahal izango dira HAZen, 30 eguneko epean (epe horren ondoren, jaso gabeko lanak ezabatu egingo dira).\n•675 urteko herria\nElgoibarko Hiri Gutuna 1346ko abenduaren 20koa da. Bertokoek “Marquina de Yuso” zeritzon bailaran “Villa” bat sortzeko baimena jaso zuten Alfonso XI.aren eskutik. Villamayor de Marquina izena jarri zioten eta Elgoibar zeritzon landan eraiki zen herria. 100 urte iraun zituen izenak, harik eta azkenean “Elgoibar” toponimoa nagusitu zen arte.


2+2=5? -> MATE + MATE = LITERATURA?: non zaude, Irati?\ngorka berrade 11 de diciembre de 2013, 17:40\noso abesti polita iruditu zait .\nBaina non sa hiri ori?\nagur , bihar arte irati!!!!!!!!!!!!!!!!!!!!!!!!!!!!!!!1\nIrati 11 de diciembre de 2013, 18:54\nPozten naiz, Gorka; ez dakit ziur zein hiri den, baina, bideoaren amaierako irudian haaaaaaaaaaaaaaaannnnnnnnnn atzean azaltzen den zubiak agian pistaren bat emango dizu!\nBihar arte bai!\nMARTIN LOPEZ 12 de diciembre de 2013, 15:25\nNire aita esan dit uste duela subi hori san Frandisco sela eta hori isanes gero nueva york-ean.Gainera gustatu sait asko\nIrati 13 de diciembre de 2013, 16:10\nNik ere horixe nuen buruan! Bost puxtarri Martinen aitarentzat! Asteburu on, Martin!\nkilker 12 de diciembre de 2013, 20:04\nEta argia sortu zen. Argiarekin gardentasuna. Hitz gardenak dira ederrenak.\nIrati 13 de diciembre de 2013, 16:11\nArgia mantendu egin behar da, ordea... berotasun pixka bat behar du eta hotz hauekin... ez dakit... ez dakit...\nMaia 13 de diciembre de 2013, 14:45\nBaina, bakarrik pista hori ez dit laguntzen. Ze hiri uste duzu dela Irati??\nAste buru on pasa! Astelehena arte!\nBegira, Maia zer esaten duen Martinek aita? Ni ere bat nator Martinen aitarekin. Zuk ere ongi pasa asteburua!\nMaia 15 de diciembre de 2013, 9:45\nA, bai egia da!! Eskerrik asko!!


Luzerako bidaia San Juanera | 31 eskutik\nThe Grifters II →\n2013/05/22 · 7:00\nLuzerako bidaia San Juanera\nBehin, Kortatuk Arrangoitzen eman zuen kontzertu batean, Fermin Muguruzak «Gabon Arcangues» oihu egin omen zuen. Anekdota horren berri hamabost urte geroago entzun nuen.\nAnekdota horretatik harago, Ipar Euskal Herriko herrien izenak gaizki errateko joera nahiko zabala nabaritzen dut Hego Euskal Herriko hainbat jenderengan. Zenbat ez dira joaten Angletera erosketak egitera Angelura joateko ordez? Edo zenbat ez dira joaten egun pasa San Juan de Luzera? Behin euskarazko afixa batean ikusi nuen «San Juan de Luzerako ateraldia» lerrotik bururatu zait artikulu honen izenburua. Pentsatu nahi dut ateraldia aski luzea izan zela, gutxienez Donibane Lohizune ikasteko bezain luzea.\nBitxikeria gehiago ere entzuteko ohitura badaukagu: Urruñe, Bidart, Azkain… Eta zenbatek uste dute Lapurdiko hiriburu historikoa Ustaritz edo Ustaritze dela? Eta Laburdi erraten dutenak ere badira. Eta horrela idazten dutenen edo mintzo direnen artean, batzuk oso euskaltzaleak eta abertzaleak dira.\nAre gehiago harritu ninduen beste bitxikeria bat entzun nuen behin, errepideko arazoen berri ematen zuen baten ahotik. Auto ilarak ba omen ziren Mugarren. Ez nuen ulertzen nondik etor zitekeen huts hori. Frantsesez Muguerre da. Google-en bila ibili eta ikusi dut gaztelerako hainbat testutan Mugarre agertzen dela. Hortik dator nahasmena?\nHasteko, ez dut uste nehori burutik pasatzen zaionik Saint-Sebastienera joatea pintxoak jatera, edo Fonterrabira afaltzera, Pampeluneko bestetera…\n18 Responses to Luzerako bidaia San Juanera\n2013/05/22 at 8:21\nNago ez ote den “Azkain” herriaren izena, nahiz eta ainitzek “Azkaine” erraten dugun.\nEntzuna dut ere, eta maiz, “Hasparren” Hazparneren orde…\nOroitzen naiz behin Uztaritzeko pestetan Sorkun “Gabon Ustaritz” eta “Gabon Ustaritz” ari zela, pesta komiteko norbait oholtzara igo arte eta hari zerbait belarrira erran arte!! Publikoa txaloka hasi zitzaion “Gabon Uztaritze” erran zuelarik!\n2013/05/22 at 9:29\nEta Biriatou… Eta Biriatur!!!\n2013/05/22 at 13:01\nBadut honekin lotuta anekdota txiki bat, nire garai bateko ezjakintasunari zor. Iparraldean lehenego aldiz nire oinak jarri nituenean UBI bukatu berritan beste lau lagunekin, Hendaiako tren-geltokira joan, eta bertako txartel-saltzaileari eskatu genion: “Cinq billets pour Saint Jean de Lumière”. Eta bertako gizonak, gaztelania garbi-garbian: “Oye, chaval, que aunque en castellano se diga “San Juan de Luz”, en francés también se dice “Saint Jean de Luz”\nEta zenbatek dio “bihar Frantziara noa”, non eta Baionara (eta are Hendaiara!!!) doala esan nahi duen… (eta Beterriko jendeaz ari naiz, ez Arabar Errioxakoez!).\nGero kolonizazioaz hitz egitea anakronismoa irudituko zaio inori!\nArratsalde on, Eneko\nTristea da, baina arrazoi duzu. Kasu gehixeago eman beharko genuke herrien eta gainerako tokien izenekin, uste baitut gehienok egin dugula behin baino gehiagotan huts geure ingurukoa ez den lekuren bat aipatzean. Galdera bat egin nahi nizuke: Donibane Lohizuneren kasuan, izena osorik errateko ohitura duzue? Etxean (Bera aldean) beti “Donione” aditu dut: Donionera, Donionen, Donionetik, etab. Alegia, Lohizune gabe. Eta Donibane Garazi (honetaz ez dut hurbileko erreferentziarik)?\n2013/05/22 at 20:41\nLeku izenak aipatu dituzue, baina zer esan deiturei buruz? Euskal deiturak erdal grafiaz idazteko ohituraz ari naiz, naski, baita euskal testuetan ere.\nEta arazoa (bai bestean zein bestean) ez da bakarrik (edo beti) zabarkeria; aitzitik, zenbaiten ustez erdal grafiak ukitu chic bat ematen dio izenari (edo testuari, edo batek daki zeri…).\nBaina ez hori bakarrik. Afera honetan ere jatorrismoaren gaitza ere agertzen da sarritan, hau da, euskal izenak eta deiturak gaztelaniazko/frantsesezko modu estandarrean ematen ez direnean, euskara hiperjatorrean ematen dira, fonetismo eta txokokeria guztiak barne, dozenaka aldakitan.\nEta, bukatzeko, deiturei dagokionez, kontua ez da bakarrik nola idazten diren, nola ahoskatzen diren ere arazo da. Hau da, “Azkue” idatziko dugu (ez beti, noski), baina “Azkue” idazten duten askok gaztelaniazko zeta argi eta markatu batez ahoskatu dute, hots, gaztelaniaz bezala.\nAzentuaz zer esango dizuet, ea nor ausartzen den “Etxéberriá” ahoskatzera, boronotzat hartua izan nahi ez badu.\nEnfin, hau deprea!\n2013/05/23 at 10:44\nEskertzen ditut zuen ekarpenak.\nMikel, Lapurdin, Donibane Lohizune errateko, “Donibane” erabiltzen da (hizkirik jan gabe). Baxenabarren, aldiz, “Doniane” erraten zaio Donibane Garazi-ri. Ez da zuzen “Garazi” izena erabiltzea Donibane Garazi adierazteko, Garazi eskualdearen izena baita (Ezterenzubi, Izpura, Mendibe… herri horiek guztiak Garazin daude).\nPruden, aipatzen duzun gaia biziki interesgarria da, eta badut asmoa noizbait gai horretaz ere aritzeko, bereziki nola ahoskatzen ditugun deiturak.\nLapurtarra, Azkaine da Euskaltzaindiak onartua duen izena, nahiz eta Azkain ere euskara izan: kasu gehienetan, “gain” atzizkia duten herri izenetan “gaine” forma nagusitzen da; beste hainbeste “itz”-ekin: UztaritzE, ArrangoitzE…\nAitor, “Saint-Jean-de-Lumière”-ena bikaina iruditu zait 😀 “Luz” hitza ez da existitzen frantsesez. “Lohizune”-k gune lohitsua erran nahi du; Lohizune-tik Luz hartu dute frantsesek. Beste hipotesi baten arabera “limus” hitzetik dator “luz”, eta “limus”-ek ere gune “lokaztia” erran nahi du.\nHorreraz ari garela, beti jakin nahi izan dut, Eneko: zer da “Doanapaule”?\n2013/05/23 at 15:07\n“Donapaule” erabilera zabaldu bezain okerrak bi azalpen ditu Jean-Baptiste Orpustanen arabera: edo “metatesia fonetiko arrunt” batek eragin du, edo Erdi Aroan Saint Paul-ek ordezkatu zuela “Saint Palais” edo “Saint Pélage” (edo San Pelaio).\n2013/05/23 at 16:26\nEskertzen dizut argibidea, askotan ustez behintzat herriaren izena ondo jakiteko motiboak dituztenen ahotik entzun baitut okerreko erabilera hori. Mila esker.\nIñigo Roque (@Idazkola)\n2013/05/23 at 17:04\nK. Mitxelenak eta A. Irigaraik (1955) “Done Pelaio” ikusten zuten “Donapaleu”ren atzean:\nLa villa de, St-Palais, actualmente Donaphaleu (sul. Donaphalé(g)ü) es llamada Donapalaio por Axular (p. 6), y S. Pouv., añadiéndole por error el artículo, escribe Donapalayoa: ésta es, sin duda, una forma más reciente.\n2013/05/29 at 11:00\nEneko, diozu Ipar Euskal Herrian inork ez duela esaten “Fonterrabira noa afaltzera, edo Pampeluneko bestetera…”. Hegoaldean, berriz, entzuten da “Fuenterrabiara” edo “Pamplonara” euskaraz mintzatzean. Beraz, nahiko zabalduta dago herrien izenak gazteleraz esatea, Iparraldekoak nahiz Hegoaldekoak izan.\n2013/05/30 at 15:52\nIparraldean ere entzuten dira batzuk, euskaraz mintzo, eta Pamplona edo Fuenterrabia erraten, baina sekula ez Pampelune eta Fonterrabie. Erdarazko forma erabiltzekotan, ez da ohikoa frantsesezko formara jotzea.\nBestetik, Hegoaldean hainbat herri (kasu nabarmenenak aipatu dituzue iruzkinetan) izendatzeko gaztelerako forma erabiltzeko joera baldin badago ere, Iparraldean ez dago tradiziorik, eta euskaraz ari den nehork ez du erabiltzen gaztelerako edo frantseseko formarik Donibane Lohizune edo Angelu izendatzeko.\nBestalde, Ustaritze bezalako kasuak, euskarazko komunikabide erreferentzialetan entzun edo irakurri ditut.\n2013/05/30 at 16:17\nSan Juan de Luz edo Anglet erraten duten anitzek Iruñea erraten dute\n2013/05/29 at 11:14\nArrazoia duzu eta ez dago aitzakiarik jarrera horiek izateko baina ez dut uste hau Ipar-Hegoa borroka batean kokatzen denik. Nafarroa Garaian arazo berdina aurkitzen dugu (Burguete Auritz ordez, Olite Erriberri ordez, Villaba Atarrabia ordez etabar). Horietako arrazoi bat bai Ipar EHn eta baita ere Nafarroa Garaian euskarak pairatzen duen ez-ofizialtasun egoera (errepidetako seinaleetan ondorioak dituena besteak beste).\nGauza bera gertatzen da abizenen okerreko idazkerarekin. Euskal Herri osoan ematen bada ere are larriagoa da Ipar EHn eta Nafarroa Garaian.\nAnekdoten artean aipatzea Arrasateko lagunek Mondraue deitzen diotela bere herriari eta Bitorixa Gasteizi…atera kontu!\n2013/05/30 at 8:42\nKasu guztiak ez dira berdinak. Bitoria (Biturie, Bittorija…) izen tradizionala da, eta halaxe esan izan zaio hiriari euskaraz zein gaztelaniaz, euskararako ‘Gasteiz’ toponimo zaharra bultzatu eta ofizialdu arte. Arrasateren kasuan ere, Mondragoe izenak tradizio luzea dauka, hiribildua XIII. mendean sortu zenetik honakoa. Antzera gertatzen da inguruko beste herri batekin: Legutio / Billerle. Beraz, ez dut uste gaitzestekoa denik lagunartean izenok erabiltzea.\n2013/05/30 at 9:06\nBai, hala da. Hori anekdota besterik ez zen. Garrantzitsuagoak iruditzen zaizkit aipatzen ditudan beste kontuak.


Oñatiko alkatearen aurka jarritako salaketa tramitera onartu dute - Oñati - Goiena.eus\nOñatiko alkatearen aurka jarritako salaketa tramitera onartu dute\nMaialen Regueiro 2019-08-12 09:09\nEspainiako Auzitegi Nazionalak, Voxek Oñatiko alkateari jarritako salaketa tramitera onartu du. Xabier Ugarte, preso oñatiarrari egindako harrera ekitaldiaren harira, alderdi politikoak Izaro Elorza, Oñatiko alkatearen aurkako salaketa jarri zuen, “ekitaldiaren hedapen eta publizitatea” egiteagatik.\nXabier Ugarteri harrera ekitaldia\nUztailaren 28an Xabier Ugarte, preso oñatiarra aske geratu zen 22 urtez Topasko kartzelan egon ondoren. Egun berean, Oñatin, hainbat herritarrek harrera ekitaldia egin zioten eta Voxek Izaro Elorza, Oñatiko alkatearen aurkako salaketa jarri zuen, alderdi politikoaren esanetan “ekitaldiaren hedapen eta publizitatean” lagundu izanagatik. Hala, Espainiako Auzitegi Nazionalak Voxek jarritako salaketa hori tramitera onartu du.\n“Terrorismoa goratzea” da Voxek, Oñatiko harrera ekitaldiari buruz salatzen duena eta horrekin batera, adierazten du Espainiako Zigor Kodearen 578. eta 580. artikuluak urratu zirela. Gainera, alderdi politikoak ongietorriaren antolatzaileak identifikatzeko eskatu dio Guardia Zibilari.


pazko aldia, V. astea martitzena\nJainkoak euren bidez egindako guztia azaldu eutsoen alkarteari.\nEg 14, 19-28\nEgun hareetan, judu batzuk etorri ziran Antiokiatik eta Ikoniotik eta, jentea eureganaturik, Paulori harrika egin eutsoen, eta uritik kanpora atara eben arrastaka, hilda egoalakoan. Baina ikasleak ondora batu jakozanean, Paulo jagi eta urian sartu zan barriro.\nBiharamunean, Derbera joan zan Bernabegaz. Uri haretan Barri Ona zabaldu eta ikasle asko egin ondoren, Listrara, Ikoniora eta Antiokiara bihurtu ziran.\nBide batez, ikasleen bihotzak sendotzen ebezan, sinesmenean irauteko adorea emonez. "Larrialdi asko jasan behar dogu esaten eutseen Jainkoaren erreinuan sartzeko". Eleiz alkarte bakoitzean arduradunak izendatu ebezan eta, otoitz eta barau egin ondoren, Jaunaren eskuetan itzi ebezan, Haregan sinestu eben-eta.\nPisidian zehar, Panfiliara heldu ziran eta, Pergen berbea iragarri ondoren, Ataliara jatsi ziran. Han ontzia hartu eben Siriako Antiokiara joateko, handik bialduak ziran-eta burutu barria eben egitekorako, Jainkoaren ardurapean jarri ondoren.\nHeldu ziranean, eleiz alkartea batu eben eta Jainkoak euren bidez egindako guztia azaldu eutseen, baita jentilei federako atea zelan edegi eutsen ere. Paulo eta Bernabe bertan gelditu ziran denporaldi batean ikasleekin.\nR/. Ezagutuazo begie zure zintzoek, Jauna, zure erregetzaren bikaintasuna.\nzure ahal izateaz hitz egin begie. R/.\nEzagutuazo begioe gizakiei zure bizkortasuna,\nzure erregetza ospetsuaren bikaintasuna.\nZure erregetza, gizaldi guztietako erregetza,\ngizaldiz gizaldi zure nagusitza. R/.\nNire ahoak berba egin begi Jaunaren gorespena,\ngizakume guztiok bedeinkatu beti Haren izen gorena. R/.\nNeure bakea emoten deutsuet.\nAldi haretan, Jesusek esan eutsen ikasleei: «Bakea izten deutsuet, neure bakea emoten; nik emoten deutsuedan bakea ez da munduarena lakoa. Ez kezkatu, ez izan bildurrik. Entzun dozue esan deutsuedana: "Banoa, baina bihurtuko naz zuekana". Benetan maite baninduzue, poztu egingo zintzatekez Aitagana noalako, Aita Ni baino handiagoa da-eta..\nOrain esan deutsuet, jazo baino lehen, jazo daitenean sinestu dagizuen. Ez dot honezkero luze berba egingo zuekin, badator-eta mundu honetako buruzagia. Horrek ez dau nire gain ahalmenik; baina munduak jakin behar dau Nik maite dodala Aita eta Aitaren agindua bete egiten dodala».


ASLE Lanbideren zentru laguntzailea – ASLE\nASLE Lanbideren, Euskal Enplegu Zerbitzuaren, zentru laguntzailea izaten jarraitzen duela gogorarazi nahi diezuegu. Zentru hauek Eusko Jaurlaritzaren Enplegu eta Gizarte Gaietako Sailak enpresa eta enplegu eskatzaileen eskueran jartzen ditu, enplegu-politika aktiboetan tresna garrantzitsuena izanik.\nASLEk zuen enpresako enplegu beharrak kalitatezko doako zerbitzu bat eskainiz ase ditzake. Zerbitzu azkarra eta eraginkorra da, izan ere, hautagaiak eskatutako profilera erabat egokitzen dira. Enpresa eskatzaileek gure laguntza eta jarraipena izango dute.\nLanposturen bat bete behar baduzue, ez izan zalantzarik eta gurekin harremanetan jarri.\nAraba: Marga Jaras asle-vi@asle.es Telf: 945214125


EHZ Festibala | EHZ Festibala – 2 orrialdea – iparraldekohitza\nEkainaren 30etik uztailaren 2ra iraganen da EHZ festibala, eta egitaraua osatzeko falta ziren zortzi talderen berri eman dute. Azken musika taldeak iragarri ditu gaur ekainaren 30etik uztailaren 2ra iraganen ...\nJoanes Etxebarria Euskal Herria Zuzenean festibalak ekainaren 30ean eta uztailaren 1ean eta 2an berriz harrotuko ditu Lekorneko Garroa gazteluko bazterrak. Atzo aurkeztu zuten.Aitzineko urteetako ildoari jarraiki nahi diote, "formatu intimoa" ...\nSorgin zelaian gurea asma leloarekin antolatuko du EHZk 2017ko edizioa ere. Herritarrengandik laguntza “handia” jaso badute ere, egoera ekonomiko zailean segitzen duela adierazi dute antolatzaileek. Aurten Akua Naru, Nova ...\nEuskal Herria Zuzenean musika festibalak bideo bat plazaratu du. Finantzaketa kolektiboko kanpaina bat abian du. Euskal Herria Zuzenean jaialdiak data finkatu du jada 22. aldirako: 2017ko ekainaren 30etik uztailaren ...\nFestibalak 2014an zor izugarria utzi dio Euskal Herria Zuzenean elkarteari. Bi urte geroago, 100.000 euroko zuloa tapatzeko apustua egin du elkarteak, eta gaur egun proposaturiko formula berria bizigarria eta ...\nEuskal Herria Zuzenean-eko bigarren egunean ere, talde entzutetsuak igo dira oholtzara, hala nola Niña Coyote eta Chico Tornado, Nneka, Kadavar, Fermin Muguruza eta Willis Drummond. Ajeak eta egun euritsuak ...\nNiña Coyote eta Chico Tornado rock taldeko bi musikarietako bat da Soret. Aurreko bi lanetako eta apirilean kaleratu zuten ‘Eate’ diskoko kantuak joko dituzte gaur EHZn. Niña Coyote eta ...\nBesteak beste, Crystal Fighters, Kaviar Special, Belako eta 2ZIO taldeen kontzertuekin hasi da Euskal Herria Zuzenean jaialdiaren 21. aldia, Lekornen. Igandera bitarte, egitarau zabala izanen da. Arratsaldean hasi arren, ...\nGaur hasiko da Euskal Herria Zuzenean jaialdia, Lekorneko Garro eremuan. Ikuskizun, kontzertu, eztabaida, tailer eta bestelakoez gain, janari eskaintza osasuntsu bat prestatzen dute urtero antolatzaileek, kontsumitzaileekin, ingurumenarekin eta tokiko ...\nZer bilan ...


192.168.8.1 - Nola aurkitu Router IP lehenetsia?\nZure bideratzailea konfiguratzeko, bertan sartu beharko duzu. Beraz, egin hori, ulertu beharko zenuke IP helbidea. Baliteke router lehenetsiaren IP helbidea ziurtatzea. IP helbide batek puntu bikoitzekin banatutako 4 zenbaki ditu. Sarearen IP helbide lokal bat 192.168rekin hasiko da. Normalean Bideratzaileek 192.168.0.1 edo 192.168.1.1 bezalako IP helbideak dituzte. Ordenagailuaren edo gailuaren araberakoa izango da. Zure router helbide elektronikoa ezagutuko duzun metodoa anitza izango da. Jarraian, bakoitzaren urratsak daude.\nLehenik eta behin, zeure burua azaldu behar duzu 2 izen hauekin - "router IP" eta "lehenetsitako IP atebidea". Bideratzailearen IPak zure tresnen eta sarrera zabalenaren arteko sarrera bezalako funtzioak ditu. Horregatik, "IP atebide lehenetsia". Antzeko sarean estekatutako tresna guztiek lehenespenez bideratzen dituzte eskaerak bideratzaileari. Tresna anitzek modu desberdinean izendatuko dute. Windows PCS-k "atebide lehenetsia" izendatuko du, iOS tresnek bideratzailearen IP helbidea "bideratzailearen" azpian gordeko dute.\nRouter IP lehenetsia aurkitu ondoren, web arakatzailearen helbide barran idatzi besterik ez duzu bideratzaileen web interfazean sartzeko.\nJoan gonbita komandoan bilaketa barra berreskuratuta eta 'cmd' idatziz. Beltza duen leiho bat agertzen da eta bertan 'ipconfig' idatzi beharko duzu. Pasabidearen helbide lehenetsia lortzeko emaitzak bilatu.\nJarraian, bideratzailearen IPa egiaztatzeko urrats errazenak daude:\nSakatu Apple menua (pantailaren goialdean)\nAukeratu 'Sistema Lehenengo aukera'\nAukeratu dagokion sare esteka\nBultza ezazuTCP / IP'gakoa bideratzailearen eskuineko IP helbidea hautemateko\nLehenik eta behin, aurkitu bidea: Aplikazioak> Sistema Tresnak> Terminal & idatzi 'ipconfig'. Bideratzailearen IPa "inet addr" -az gain zerrendatuta aurkituko duzu.\nIOS8 edo iOS9 erabiltzen baduzu, joan Ezarpenak> WiFi atalera eta sakatu une honetan lotuta zauden hari gabeko sareak. DHCP zatia bideratzailearen IPra ezagutzeko aukera.\nWi-Fi Analyzer izenarekin ezagutzen den hirugarrenen aplikazioa Android tresnetarako modu errazena da. Aplikaziora konektatu ondoren, sakatu 'Ikusi' menuan eta hautatu 'AP zerrenda'. "Honi lotuta: [Sareen izena]" ikusiko duzu. Sakatzen baduzu, leiho batean sarearen informazioa bideratzailearen IParekin agertuko da.\nAtaza barran, sakatu abisu eremua. Ondoren, sakatu agertzen den zerrendan [Sareen izena] estekatuta. Sakatu hari gabeko sareen izena eta hurrengoa 'Sarea' etiketan, bideratzailearen IP helbidearekin erortzeak erakusteko.\nRouter IP lehenetsia aurkitzeko modua\nBideratzailearen IP helbide lehenetsia ezagutzeko, emandako urrats hauei jarraitu besterik ez duzu -\n1) ataza-barran Hasi menua eta sarrera bisitatu CMD bilaketa eremuan.\n2) CMD komandoa sartu ondoren, pantaila beltza duen gonbita aginduak agerian utziko du.\n3) Idatzi komandoa 'ipconfig', gonbita komandoan. Agindu honek dakar - erakutsi lehenetsitako IP ezarpenak eta sistemaren konfigurazioa hari lotutako bideratzailearekin batera.\nWindows-en IP helbidea bideratzailea hautemateko modua\nIdatzi kontrol-panelean bilaketa-barran eta sakatu ikonoa Kontrol-panela.;\nSakatu Ikusi sareko sailkapena eta atazak azpian Internet eta Sarea;\nSakatu konexioetatik gertu aurkituko duzun Wi-Fi izenaren gainean;\nAzken leihoa sortuko da. Sakatu Xehetasunak;\nAurkituko duzu partekatutako IP helbidea IPv4 Gateway lehenetsian.


HARRAPAZANK EUSKARAZKO AISIALDI PROGRAMA BUELTAN DA! - Bilbao Gazte\nHARRAPAZANK EUSKARAZKO AISIALDI PROGRAMA BUELTAN DA!\nHARRAPATU ZURE AUKERA!\nPrograma honen xedea da bilbotar umeek, 10 eta 18 urte bitartekoek, euskara ezagutu eta erabiltzea aisialdiko jardueretan. Gainera, programa honetan, zeharkako gaiak ere lantzen dira, balioekin zerikusia dutenak, hala nola berdintasuna, inklusioa eta dibertsitatea edo osasuna.\nHarrapazank arratsaldeetan 16 tailer erakargarri izango dira, eta ostiral arratsaldeetan egingo dira, martxotik ekainera.\nAkrobazia aereoak: martxoaren 11n, 18:00etatik 19:30era, Dantzaka Zirko Espazioa deritzon lekuan.\nSongwriter: martxoaren 11n, 17:30etik 19:00etara, TAOM estudioan.\nBeatBox: martxoaren 18an, 17:30etik 19:00etara, Abando udaltegian.\nAntzerki musikala: martxoaren 25ean, 17:30etik 19:00etara, Basurtu udaltegian.\nSongwriter: apirilaren 1ean, 17:30etik 19:00etara, TAOM estudioan.\nBeatBox: apirilaren 1ean, 17:30etik 19:00etara, Euskararen Etxean.\nAkrobazia aereoak: apirilaren 8an, 18:00etatik 19:30era, Dantzaka Zirko Espazioa deritzon lekuan.\nSongwriter: apirilaren 22an, 17:30etik 19:00etara, TAOM estudioan.\nBeatBox: apirilaren 29an, 17:30etik 19:00etara, Abando udaltegian.\nAntzerki musikala: maiatzaren 6an, 17:30etik 19:00etara, Santutxu udaltegian.\nBearBox: maiatzaren 13an, 17:30etik 19:00etara, Begoña udaltegian.\nMalabare eta ekilibrioak: maiatzaren 20an, 18:00etatik 19:30era, Dantzaka Zirko Espazioan.\nAntzerki musikala: maiatzaren 27an, 17:30etik 19:00etara, Deustu udaltegian.\nTye Die: ekainaren 3an, 17:30etik 19:00etara, Basurto udaltegian.\nArgifest: ekainaren 10ean, 17:00etatik 20:30era, Tiboli ikastetxeko jolaslekuan.\nGraffitia: ekainaren 17an, 17:00etatik 20:30era, Euskalduna zubian.\nBilboko gazte artista eta sortzaile 10 eta 18 urte bitartekoek aukera izango dute Eszena izeneko talentuen lehiaketan parte hartzeko.\nLehenengo fasean, zuzeneko castingak egingo dira, eta behin lehenengo urratsa igarota, masterclass bat eta tutoretzak izango dira talentua garatzeko eta ikuskizuna aurkezteko lehiaketan, coach-eko adituak diren pertsonen laguntzarekin.\nEpaimahaiak finalistak hautatuko ditu, eta 10 izango dira kategoria bakoitzean: juniorrak, 10 eta 13 urte bitartekoak, eta seniorrak, 14 eta 18 urte bitartekoak. Banaka edo taldeka parte hartu ahal izango da.\nHainbat sari daude lehiaketan irabazteko: 500 euro, 300 euro eta bonu bat 200 eurokoa, kategoria bakoitzean; berrikuntza moduan, beste sari bat gehituko da kategoria bakoitzean: ikuslearen saria.\nLehiaketaren finalak maiatzaren 20an eta 21ean jokatuko dira, Bilborock Aretoan.\nKlikazank da urteko beste proposamen bat. Rocket league txapelketa bat da, bideo-jokoetan oinarritua. Jokalari bat beste baten kontra formatuan jokatuko dira partida guztiak, eta sailkapenaren hasierako fasea partida bakarrekoa izango da, eta 5 minutu iraungo du.\nLehiaketa apirila eta maiatza bitartean jokatuko da, eta azken partida zuzeneko finala izango da, Bilborocken, hirutik (3) onena hautatzeko.\nAurrez aurreko jardueretan parte hartzeko, ezinbestekoa da izena ematea aldez aurretik, www.harrapazank.eus web-orrian, otsailaren 1etik otsailaren 28ra arte.\nEdozein lekutan eta unetan gozatzeko saioak: graffitti, frame to frame, argazki collage, parkour, patinajea, eta tutoretzak mini pizzak egiten ikasteko.\nSaioak otsailaren 1etik aurrera ikusi ahal izango dira harrapazank.eus webgunean.\nHarrapazank Bilboko Udalaren programa bat da, eta Euskaltzaleen Topagunearekin elkarlanean gauzatzen da (Euskararen aldeko Kultur Elkarteen Federazioa).\nPrevious “DJ eta Musika-Ekoizleen Lehiaketa”ren finala abenduaren 20an, eguena, egingo da Bilborocken\nNext MUSIKAREN INDUSTRIARI ETA EKOIZPENARI BURUZKO TAILER BERRIA


Parametroen eta estatistiken arteko desberdintasunak\nHainbat diziplinatan, gizabanako talde handi bat aztertzeko helburua da. Talde horiek hegaztien, AEBko unibertsitateko ikasleen edo mundu osoko autoak bezalako hegazti espezifiko gisa anitzak izan daitezke. Estatistikak ikasketa guztietan erabiltzen dira, interesik gabeko taldeko kide bakoitza aztertzeko edo ezinezkoa izateko. Espezie baten hegazti bakoitzaren hegaztiak neurtu beharrean, inkestak unibertsitateko ikasle berriei galdetu edo munduko auto guztietako erregaiaren ekonomiaren neurria neurtzen dugu, taldearen azpimultzo bat ikasi eta neurtu beharrean.\nIkerketa batean aztertu beharreko guztia edo denak biztanleriaren arabera deitzen zaie. Goiko adibideetan ikusi dugunez, biztanleria tamaina izugarria izan liteke. Milioika biztanleko milioika biztanle ere izan litezke. Baina ez dugu uste jendeak handiak izan behar duela. Gure taldea ikasten duen laugarren mailako ikaslea bada, orduan biztanleria ikasle horietakoa baino ez da. Eskola-tamainaren arabera, gure biztanleen ehun ikasle baino gutxiago izan liteke.\nGure azterketa garestiagoa izan dadin denbora eta baliabideen arabera, biztanleen azpimultzo bat bakarrik aztertzen dugu. Azpimultzo hau lagina deitzen zaio. Laginak nahiko handiak edo txikiak izan daitezke. Teorian, pertsona batek biztanle batek lagin bat osatzen du. Estatistikako aplikazio askok lagin batek gutxienez 30 pertsona ditu.\nParametroak eta estatistikak\nIkerketa baten ondoren normalean parametroa da.\nParametroa balio numerikoa da, aztertzen ari den biztanleriari buruzko zerbait esaten duena. Esate baterako, Amerikako burusoila arranoaren batez besteko enborra ezagutu nahi dugu . Parametro hau da biztanle guztiak deskribatzen dituelako.\nParametroak zailak dira, zehazki ez bada behintzat.\nBestalde, parametro bakoitzak zehaztutako neurria neurtzen du. Estatistikak lagin bati buruzko zerbait adierazten duen balio numerikoa da. Goiko adibidea luzatzeko 100 belar erloju harrapatu genituen, eta horietako bakoitzaren hegaluzea neurtu. Aipatu ditugun 100 arranoen adar emankorra estatistikoa da.\nParametro baten balioa zenbaki finkoa da. Horren aurrean, estatistikak lagin baten araberakoa denez, estatistikaren balioa laginetik lagina alda daiteke. Demagun gure biztanleriaren parametroak guretzat ezagutzen ez duen balio bat duela 10. Tamaina 50 lagin batek dagokion estatistika du 9.5 balioarekin. Biztanle bereko 50 laginaren beste lagin bat dagokion estatistika da 11,1 balioarekin.\nEstatistiken alorreko helburu nagusia populazioaren parametroa kalkulatzea da, laginaren estatistiken erabileraren arabera.\nModu erraz eta sinple bat dago parametro bat eta estatistikak neurtzeko. Guztia egin behar dugu hitz bakoitzaren lehenengo letra begiratzea. Parametro batek biztanleko zerbait neurtzen du eta estatistikak lagin batean zerbait neurtzen du.\nParametroen eta estatistiken adibideak\nJarraian, parametro eta estatistiken adibide batzuk daude:\nDemagun Kansas Cityko txakuren populazioa aztertzea. Biztanleriaren parametroa hiriko txakur guztien batez besteko altuera izango litzateke. Estatistikek 50 txakur hauen batez besteko altuera izango lukete.\nAmerikako Estatu Batuetako goi mailako ikasleen azterketa bat egingo dugu kontuan. Biztanleriaren parametroa da batxilergoko ikasle guztien batez besteko puntuazioaren desbiderapen estandarra. Estatistika bat 1000 batxilergoko seniorsen lagineko batez besteko puntuazioaren desbiderapen estandarra da.\nHauteskunde hurbileko hautesle guztiek uste dute. Botoa emateko ekimena izango da estatuaren konstituzioa aldatzeko. Botoa emateko ekimenaren laguntza maila zehaztu nahi dugu. Parametroa, kasu honetan, boto-ekimenaren aldeko botoa ematen duten biztanleen proportzioa da. Estatistika erlazionatua hautesle posibleen lagin baten proportzioa da.\nBigarren Mundu Gerra: USS Cowpens (CVL-25)\n20 Cool Horror Fans Opari ideiak\nCamilo Cienfuegosen biografia\nLandare ehuna sistemak\nNire familia crazy da? Familiak buruz pentsatzen dibertigarria\nDiferentzia Irakaskuntza Pribatua eta Herri Ikastetxeetan ulertzea\nZer egin Mark Twain Esklabutza pentsatu?\nSuperman # 50ren berrikuspena Gene Luen Yang eta Howard Porter-ekin\nZer izan zen bokal handien aldatzea?\nGehien eta gutxien baloratutako kamioiak eta SUVak\n"Bien Sûr" izeneko frantses ohiko ohiko erabilera nola erabili ("Ikastaro Ofiziala")\nErrebote Balling for Halibut\nHindu erritoak eta erritualak\nNola bihurtzen diren ingelesak radianak Excel-eko tituluetan\n25 gauzak zure mikrouhin batean egosi ditzakezu\nSuteak - Kontrol Suteen Azterketa Arkeologikoa


2019ko APé sari bat irabazi dugu | DRUCK Faktoria Grafika\n“Mubil: Tamaina errealeko auto-kaxa bat” gure proiektuak APé sari bat irabazi du inprimaketa digitaleko 10 aplikazio onenetariko bat izateagatik 2019an Espainian.\nEx agencia de publicidad DIMENSIÓN agentziak MUBILerako diseinatutako kanpainaren baitan, autoaren jostailu-kaxa simulatzen duen egitura, tamaina errealekoa, diseinatu du DRUCKek. Barruan, Tesla ibilgailu elektriko bat erakusten da.\nMaterial zurrun eta malgu desberdinak erabili dira kutxaren egitura fabrikatzeko eta hura biltzen duten grafikoak ekoizteko. Tamaina errealean ekoitzi da (Tesla autoaren neurrira), aire zabalean egoteko pentsatua, luze irautekoa eta erresistentzia handikoa, eta ibiltaria izateko fabrikatua. Euskarria muntatzea eta desmuntatzea erraza denez, egitura puntu batetik bestera eraman daiteke ordu gutxitan.\nEgitura nagusiak 5m x 2m x 2m-ko tamaina du, eta formaren arabera aluminiozko berezko profilekin egina eta ehun opaku inprimatuan bildua dago; perimetroan silikona du tenkatuta egoteko. Oinarriaren gainean burdinazko barra horizontal batzuek ibilgailua zeharkatzen dute egiturari eusteko eta irmotasuna emateko. Ehun gardena aukeratu da, elastikoa eta aire zabalean egoteko prestatua. Aurrealdean eta alboetan (leihoak), poliesterrezko film gardena erabili dugu, tinta zuriarekin inprimatua.\n“U” forma eginez, perimetroan jarritako 9 metroko LED tirekin argiztatua dago kutxa. Horrela argia modu uniformean eta gehieneko energia-efizientziarekin banatzen da.\nSariak banatzeko ekitaldia bart gauean egin zen Madrilen C!Print Madrid erakusketaren esparruan.


ELAk eta LABek Tolosaldeko ospitale berria % 100 publikoa izatea eta Asunción klinikako langileak subrogatuak izatea eskatu dute — ELA Sindikatua\nELAk eta LABek Tolosaldeko ospitale berria % 100 publikoa izatea eta Asunción klinikako langileak subrogatuak izatea eskatu dute\nELAk eta LABek Tolosaldeko ospitale berria % 100 publikoa izatea eta Asunción klinikako langileak subrogatuak izatea eskatu dute Tolosaldean egindako mobilizazioek eta ospitale publiko baten aldeko borrokak fruituak eman dituzte eta, azkenik, eskualdeko ospitale bat izango dute. Hala ere, ELAk eta LABek salatu dute oraindik ez dutela Eusko Jaurlaritza prestatzen ari den plan funtzionalari buruzko informaziorik jaso. Plan horrek jasotzen du, besteak beste, ospitaleak eskainiko dituen zerbitzu guztiak publikoak izango ote diren edo Asunción klinika pribatuko langileak – Osakidetzak azpikontratatutako klinika pribatua – subrogatuko dituzten ospitale publiko berriaren langile izan daitezen, sindikatuek eskatzen duten bezala. Tolosaldeko osasun-arretaren egoera eskasa osasun publikoaren kudeaketa pribatuaren ondorio dela gogorarazi dute, erabaki politiko baten ondorio izan baitzen. https://www.ela.eus/eu/oria-goierri/albisteak/elak-eta-labek-tolosaldeko-ospitale-berria-100-publikoa-izatea-eta-asuncion-klinikako-langileak-subrogatuak-izatea-eskatu-dute https://www.ela.eus/eu/oria-goierri/albisteak/elak-eta-labek-tolosaldeko-ospitale-berria-100-publikoa-izatea-eta-asuncion-klinikako-langileak-subrogatuak-izatea-eskatu-dute/@@download/image/photo_2021-07-02 11.20.05.jpeg\nTolosaldean egindako mobilizazioek eta ospitale publiko baten aldeko borrokak fruituak eman dituzte eta, azkenik, eskualdeko ospitale bat izango dute. Hala ere, ELAk eta LABek salatu dute oraindik ez dutela Eusko Jaurlaritza prestatzen ari den plan funtzionalari buruzko informaziorik jaso. Plan horrek jasotzen du, besteak beste, ospitaleak eskainiko dituen zerbitzu guztiak publikoak izango ote diren edo Asunción klinika pribatuko langileak – Osakidetzak azpikontratatutako klinika pribatua – subrogatuko dituzten ospitale publiko berriaren langile izan daitezen, sindikatuek eskatzen duten bezala. Tolosaldeko osasun-arretaren egoera eskasa osasun publikoaren kudeaketa pribatuaren ondorio dela gogorarazi dute, erabaki politiko baten ondorio izan baitzen.\nIzan ere, azken hamarkadetan, Asunción klinikako langileak izan dira osasun-arreta zailtasun askorekin mantendu dutenak, profesionaltasunez eta erantzukizunez lan eginez. Eskualdeko ospitalearen funtzioak hartu dituzte, baina beste eskualde batzuetako ospitale publikoetan baino langile gutxiagorekin eta baldintza okerragoetan. Gainera, artatzen dituzten pazienteen % 95 Osakidetzatik bideratutakoak badira ere, ez zaie euren lana aitortzen.\nGauzak horrela, ELAk eta LABek Olatz Peón Tolosako alkateari eskatu diote bere erantzukizuna bere gain hartzeko eta Tolosaldean eskualdeko beste edozein ospitaleren ezaugarri berberak dituen ospitale bat ziurtatzeko.\nKezkagarria iruditzen zaie Tolosako Udalak horretarako eskumenik ez duela esatea. "Udalak parte hartzeko eta ospitale publikoaren alde egiteko tresnak ditu, borondate politikoa baino ez da behar. Hainbeste urtez hala eskatu duten langile eta herritarrek eskubidea dute, behingoz, Tolosaldean beste edozein eskualdek duen ezaugarri bereko ospitale publiko bat izateko", azpimarratu dute.


Ekintza berriak estreinatuko ditu 36. Urriko Azoka Nagusiak - Lea-Artibai eta Mutrikuko Hitza : Lea-Artibai eta Mutrikuko Hitza\nEkintza berriak estreinatuko ditu 36. Urriko Azoka Nagusiak\nZapatuan [urriak 12] ospatuko da Markina-Xemeinen Urriko Azoka Nagusia. Antzerkia, kalejira eta Gababusa dira, besteak beste, aurtengo berritasunak. Zelaibarri, Goiko Portala, Zelaia eta Plazabarripea izango dira azokaren gune nagusiak.\nJendea Urriko Azoka Nagusiko postu batean erosten.\nLea-Artibaiko nekazaritza eta abeltzaintza onena elkartuko da, beste behin ere, zapatuan [urriak 12] Markina-Xemeinen egingo den Urriko Azoka Nagusian. Berritasunez bete dator azoka, ekintza gehiagogaz, eta Gababus zerbitzua ere eskainiko dute lehenengoz. Zelaibarri, Goiko Portala, Zelaia eta Plazabarripea izango dira azokaren gune nagusiak. Urtero modura, 10:00etan hasiko dira ekintzak.\nLea-Artibaiko 36 ekoizlek produktu aukera zabala ekarriko dute Lea-Artibai Landa Garapenerako Elkarteak eta Markina-Xemeingo Udalak eskualdeko eta Mallabiako udalen babesagaz antolatzen duten azokara. Horien artean, ortuariak, frutak, gaztak, baserriko ogia eta gozoak, arrain kontserbak, sagardoa, txerrikiak, ahatekiak, olioa, txakolina eta barazki kontserbak. Guztira, 64 postu jarriko dituzte Zelaiaren bueltan azokara hurreratzen direnek produktu horiek guztiak ikusi, erosi edota dastatu ahal izateko.\nHorrez gain, hogei artisau eta lau baserri tresneria saltzaile ere egongo dira ekoizleen ondoan, eta eskualdeko elkarte batzuek ere euren produktuak salduko dituzte. Plazakola egoitzakoak eta Izarbidean eta Sartu zabaltzen elkartekoak ere Urriko Azokan egongo dira.\nAbereak. Ohi modura, abereak izango dira azokako beste protagonista nagusiak. Alde batetik, Lea-Artibaiko ganadu erakusketa egingo da, eta bestetik, Euskal Herriko etxe abereena. Denetara 40 abeltzainen animaliak jarriko dituzte ikusgai Zelaibarriko aparkalekuan kokatuko duten animalien gunean. Udaletxearen eskuineko partean egongo diren eskualdeko abeltzainen behi, idi, zaldi eta ardiez gain, aukera egongo da bai eta ere Euskal Herriko abereen ─asto, behi, ardi, euskal artzain txakur eta Azpi Gorri ahuntzen─ erakusketaz gozatzeko.\nAzokako jarduerarik ezagunenetarikoa, bestalde, Akitaniako Blonda idi-arrazako txapelketa izaten da. Aurten Euskadiko 24. Txapelketa lehiatuko dute Markina-Xemeinen eta zazpi ukuiluren 105 abelburuk parte hartuko dute, txahal eta nagusi: bost Gipuzkoakoak eta bi Bizkaikoak. Horien artean egongo dira Markina-Xemeingo Illaispe baserriko Ismael Arriolaren animaliak eta Arrietako Makuleta baserriko Iturbe anaienak. Gipuzkoatik etorriko dira, berriz, Aretxabaletako Haritz Kortabarria, Azpeitiko Antonio Olaizola eta Luzia Orbegozo, Errenteriako Jose Mari Ezeiza eta Orioko Jose Angel Zendoia.\nGorka Elortza Laspiur lehiaketa antolatzeaz arduratzen den Euskadiko Blonda Federazioko koordinatzaileak azaldu duenez, maila handiko animaliak, “punta-puntakoak” ikusi ahalko dira Markina-Xemeingo lehiaketan. “Parte hartuko duten animali batzuk irailean Espainian egin den txapelketan parte hartu eta sariak irabazi dituzte. Beraz, Espainiako txapeldunak bertan ikusteko aukera egongo da”.\nIaz izkoetan saria eraman zuen Blond/Akitania arrazako idia sokan lotuta.\nBlonda arrazako ganadua ezkerreko partean egongo da ikusgai, eta bertan egongo da bai eta ere lehiaketako gunea. Lehiaketa 16 sailetan banatuta egongo da, hiru atal idizkoenak izango dira eta gainontzekoak bigantxenak; adinaren arabera eta txahalarekin edo txahalik barik banatuta egongo dira. 10:00etan hasiko dute lehiaketa eta 14:00etan sari banaketa egin nahi dutela aurreratu dute. Iparraldetik etorriko diren Jean Matit Thicoipe eta Francois Diharce baserritarrek egingo dute epaile lana.\nEkintzak. Azoka girotzeko egongo diren antzerkia eta kalejira dira aurtengo berritasunetako batzuk. Horrez gain, 11:00etatik aurrera, Idiazabal gazta eta baserriko ogiaren dastaketa eta lehiaketak egingo dira. Bozgorailuaren bidez epaimahaiaren azalpenak eta gomendioak entzuteko aukera egongo dela jakitera eman dute. Ordu horretan hasiko da bai eta ere Mikel Garaizabal adituaren eskutik egingo den dastaketa herrikoia. Zelaian jarriko duten karpan prestatutako txoko batean bertoko produktuak hobeto ezagutzeko aukera edukiko du nahi duen guztiak.\nAldi berean, Uhagon kulturgunean, ortu bertikalen eta Hamen Bertokoa ekimeneko ekoizleen produktuekin egindako pintxoen tailerrak egongo dira Leartibai Garapen Agentziaren eskutik.\n13:00etan herri kirolak egongo dira Goiko Portalean, eta 14:30etik aurrera bertoko produktuekin osatutako bazkaria, Zelaian. Bazkalostea, Iratxe Ibarra eta Jone Uria bertsolariek alaituko dute. Azoka egunean bertan ere erosi ahalko dira bazkariko txartelak erosketentzako gordelekuan. Izan ere, aurten ere gordeleku zerbitzua eskainiko dute. Horrela, azokazaleek, egindako erosketak gorde ahalko dituzte azokaz lasaiago gozatu ahal izateko.\nBehin bazkaria amaituta, goizeko lehiaketen sari banaketa egingo dute 16:30ean karpan. Eta ondoren, egunari amaiera borobila emateko, Sagar Lantegia kale animazioa egongo da Hutsun txalapartarekin. 20:00etan hasiko da, azkenik, azokari amaiera emango dion EinGo taldearen kalejira.\nEskualdeko gazteek 02:00etan edukiko dute etxera itzultzeko Gababus zerbitzua.


HEZKIDETZAN ESKU HARTZEN talde-bloga: 2019-12-08\nSarrera sakona eta mamitsua Argiñe Aracano Loidirena. Aste honetako auziaren laburpen gisa erabiltzeko proposatuko nuke nik eta gainera, umore kutsua galdu gabe. Dena den, esaldi bat berreskuratuko nuke, Ibon Sarasolaren hitzak, hain zuzen ere: “gizartea matxista bada, hizkuntza matxista izango da eta gizartea aldatzen den neurrian, hizkuntzaren erabilera ere aldatzen joango da”.\nGIDA Hizkuntza ez sexisten artean Euskararen erabilera inklusiboa, UPV/EHUko Berdintasunerako Zuzendaritza eta Pikara Magazine argitaratutakoa aukeratu dut.\nAlde batetik, sakona bezain mamitsua iruditu zaidalako. arlo teorikoaz arduratzeaz gain, arlo praktikoan ere pistak luzatzen dituzte. Beste alde batetik, egileak ausartak izan direlako eta betiko azterketa gainditzen saiatu direlako. Esaterako hirugarren atalean erronka berri bat iragartzen dute: SEXISMOTIK HARAGO: HIZKERA INKLUSIBOA\nGidak dioen moduan: “Sexismoa ez da hizkuntzan eta hizkeran eragina duen diskriminazio sistema bakarra. Hizkuntzaren erabilera begirada kritikoz aztertzen badugu eta hizkeraren bidez berdintasuna eta aniztasuna ikusarazteko apustua egin badugu, ezinbestean erreparatu behar diogu beste botere sistemei: arrazakeriari, heterosexismoari, transfobiari eta kapazitismoari, besteak beste.\nOrain arte, komunikazioan emakumeak ikusaraztearen beharraz aritu gara, baina zer emakumeri buruz ari gara? Zer emakume ahazten dugu? Androzentrismoak gizona jartzen du erdigunean, baina ez edozein gizon: zuria, heterosexuala, desgaitasunik gabekoa…\nErrealitate berriak izendatzeko, hitz berriak behar ditugu. Gure gizartean gero eta gehiago ikusten da aniztasuna; beraz, gizon zuri heterosexual eta desgaitasunik gabeko subjektu horretatik at geratzen diren pertsonek diskriminazioa eta indarkeria bizi dute. Ikuspegi intersekzionalak aintzat hartzen ditu botere sistemen arteko harreman konplexuak. Genero ikuspegia duen komunikazioan intersekzionalitatea txertatzea erronka garrantzitsua da eta hori izango da hirugarren gai honen xedea.\nNire ustez hau guztia ikastetxean/jendartean lantzeko erronka nagusia edo gakoa gure errealitea aztertzeko gaitasuna lantzea da. Horretarako hizkuntza ezinbestezko tresna izango da. Azken finean, hizkuntza ere hezkidetzen den heinean, bazterturik daudenek hitza berreskuratuko dute, eta baloratuak, barneratuak eta kontsideratuak izango dira.\nETIKETAK #JoséManuel, Hizkuntza ez sexista


Klik bakoitzeko soldata (PPC) kanpainetan beren kabuz dirua galdu eta gero gugana etortzen ari direla ikusi dugu gurera. Ez da arreta jarri edo kontuak behar bezala kudeatu ez dituztela, baizik eta ez dakitela beren emaitzetan nola eragin eta benetan hobetu. Jende gehienak uste du klik bakoitzeko ordainketa lizitazio gerra besterik ez dela eta ez dira konturatzen, iragarkien kalitatea hobetuz, eskaintza onena baino maila altuagoa izan dezaketela! PPC kudeaketak arreta eta esperientzia handia eskatzen du benetan baliatu nahi baduzu, kostuak murriztu eta bihurketa tasak altuagoak izan nahi baduzu!\nFolks at Pulpmedia Google Adwords, Adrank-en konplexutasuna eta zure iragarkia maila altuagoan azaltzeko azaltzen duen infografia hau osatu dute.\n5 urtarrilak 2012 1: 01ean\nZein datu erabiltzen da% konfiantza zehazteko?\n5 urtarrilak 2012 4: 54ean\nEz nago ziur DisqueD1…. galdera ona PulpMedia-rentzat!\n19 otsailak 2013, 5: 59etan\nNire ustez, $ 01 da kostu zehatza lortzeko formula honetan gehitu behar duzun gutxieneko zenbatekoa ..\nPPC enpresa askorekin hitz egin dut, baina zure marketin kanpainarekin egin dezakezun gauzarik garrantzitsuena orrialde orriak dira. Enpresa gehienek gauza bakarra saltzen dizute, hala nola, web diseinua, edo Google Adwords, edo popup-ak edo, besterik gabe, birbideratzea. lineako marketinean egin edo apurtzeko elementua da, pakete osoa behar duzu eta hortik aurrera hobetu / optimizatu. Nire negozioaren diru-sarrerak% 1 baino gehiago handitu ziren bi hilabetetan, PPC baino zerbait gehiago egin zuen agentzia ona aukeratu nuenean, baina halaber, nire helmuga orriak, berbideratzea, iragarkien iragarkiak eta abar egin nituen. Egia esan, Simonen telefono zenbakia hemen daukat, berarekin ere hitz egin dezakezu. Deitu besterik ez duzu 1-60-302 telefono zenbakira.\nSep 24, 2015 6: 59 AM\nArtikulu polita ... oso erabilgarria ..


Irekia Eusko Jaurlaritza - Gobierno Vasco :: Etxebizitza Sailak alokairuko 162 etxebizitzaren eraikuntzaren lizitaziorako deialdia egin du\nEtxebizitza Sailak alokairuko 162…\n\nEtxebizitza Sailak alokairuko 162 etxebizitzaren eraikuntzaren lizitaziorako deialdia egin du Iturria: Irekia\n\nGazteentzako 107 zuzkidura-bizitoki (Txurdinagan) eta 44 etxebizitza sozial (Arangoitin) eraikiko dira, eta azken urteetan etxebizitzaren arloan egin den jardunik garrantzitsuenetako bat izango da\nBi proiektuetarako aurrekontua 15 milioi eurotik gorakoa da, eta obrak aurten hastea espero da.\nIngurumen, Lurralde Plangintza eta Etxebizitzako sailburu Iñaki Arriolak Bilboko bi auzotan alokairuko 162 etxebizitza eraikitzeko bi proiektu aurkeztu ditu gaur goizean. Proiektu horien lizitazioa joan den asteartean onartu zuen Gobernu Kontseiluak. Lehen proiektuaren barruan, 107 zuzkidura-bizitoki eraikiko dira (ahal den heinean, Txurdinagako gazteentzat). Bigarrenak, berriz, Arangoitin 55 etxebizitza sozial eraikitzea du helburu. Sustapenek 15 milioi eurotik gorako inbertsioa izango dute, eta obrak aurten hastea espero da.\nArriola sailburuak adierazi duenez, “azken urteetan etxebizitza sozialen arloan egin den jardunik garrantzitsuenetako bat da, eta, haren bidez, Bilbon merkatu librean aukerarik ez duten pertsonen alokairu-eskari handiari erantzungo zaio eta beren baliabideekin etxebizitzarik lortu ezin duten pertsonek etxebizitza egoki bat izateko duten eskubide subjektiboa onartzen duen 2015eko Etxebizitzaren Legearen agindua beteko da”.\nGaineratu duenez, “Txurdinagan lehiaketara atera den proiektuak berretsi egiten du gure Saila batez ere gazteei zuzenduta dauden alokairuko zuzkidura-bizitokien alde egiten ari den apustua. Izan ere, Euskadin azken hamar urteetan alokairuko zuzkidura-bizitokien arloan egin den sustapenik handiena da”.\nEtxebiden alokairuko etxebizitza bat eskatzeko izena eman duten 51.171 pertsonetatik, 10.524 logela bateko etxebizitzak eskatzen dituzten 35 urtetik beherako gazteak dira. Gehienak emakumeak (% 54,1) eta ezkongabeak (% 94) dira.\nAurreikusitakoaren arabera, Txurdinagako alokairuko zuzkidura-bizitokien eta Arangoitiko etxebizitza sozialen eraikuntza abuztuko oporren aurretik esleituko da, eta obrak irailean hasiko dira, egikaritzeko bi urteko epearekin.\n107 zuzkidura-bizitoki Txurdinagan\nEraikina Orueta oinezkoen kalean kokatuta dagoen eta 2.082 m2-ko azalera duen lorategi-lurzati batean eraikiko da. Higiezinak behe-solairua eta lau altuera izango ditu, eta gazteek alokatzeko 107 etxebizitza egingo dira bertan. Haietatik, 81ek dependentzia bakarra izango dute, eta gainerako 26ak, berriz, logela batez hornituta egongo dira. Azken horietako hiru mugikortasun urria duten pertsonentzat egokituta egongo dira. Halaber, aurreikusitakoaren arabera, 107 aparkaleku-plaza eta 43 trasteleku eraikiko dira. Proiektuak 10,6 milioi euroko aurrekontua du.\nEtxebizitza horiek esleitzeko, Euskadiko araudian ezarritako baldintzei eta betekizunei jarraituko zaie. Zuzkidura-bizitokien alokairurako aurreikusi den gehieneko epea bost urte da, asmoa ez baita gazte esleipendunak apartamentu horietan behin betiko geratzea, aldi horretan familiartean bizitzeko etxebizitza egonkorrago bat aurkitzea baizik (jabetzan edo alokairuan). Eta libre uzten duten apartamentua beste gazte batek hartu ahal izatea. Esleipendunek hileko kanon bat ordainduko dute, bizitokiaren eta beren errentaren arabera.\nEnergia-jasangarritasunari dagokionez, hiru bero-ponpa aerotermikoko sistema bat erabiliko da berokuntzako eta ur bero sanitarioko zerbitzurako. Hortaz, kontsumitutako energiaren % 70 energia berriztagarrietatik lortuko da. Horrela, beraz, eraikinak A energia-ziurtagiria izango du, eta ia energia-kontsumorik gabeko eraikina izango da. Bizitokietan, tenperatura baxuko sistema bat erabiliko da beroa emateko, zoru bero-emailearen bidez.\n55 etxebizitza sozial Arangoitin\nProiektua Arangoiti auzoko mendebaldean egingo da, Ganeta mendiko hegoaldeko hegalean, ur-deposituaren ondoan. Proiektua, nolanahi ere, lurzatiko aldapa handiak baldintzatzen du. Hori dela eta, mailakako bi bloke eraikiko dira, bata 24 etxebizitzakoa eta bestea 31koa. Bi blokeetarako sarbidea emango duen gune bat egongo da tartean. Etxebizitza Saila 60 etxebizitza sozial ari da eraikitzen gaur egun lurzati horren ondoan, eta aurten amaituko dira.\nProiektua Deurbe arkitektura-taldeak idatzi du, eta bi blokeen arteko plataforman sortutako erabilera publikoko espazioen urbanizazioa, mendebaldetik jaisten den hiri-eskailera eta eraikinaren erremate-eremuak ere kontuan hartzen ditu. Aurreikusitako inbertsioa 5,2 milioi eurokoa da.\n1. blokea lurzatiaren goialdean kokatuta dago, eta 24 etxebizitza izango ditu: 13k hiru logela izango dituzte, bederatzik bi logela, batek logela bakarra, eta beste bat –bi logelakoa– egokituta egongo da. 2. blokea lurzatiaren behealdean kokatuta dago, eta 31 etxebizitza izango ditu: 11k hiru logela izango dituzte, 16k bi logela, bik logela bakarra, eta beste bi –bi logelakoak– egokituta egongo dira. Eraikitako guztizko azalera 6.913 metro koadro izango da, 55 trasteleku eta beste hainbeste aparkaleku-plaza barnean hartuta.\nEraikin bikoitzak, aurreikusitako eraikuntza-elementuei eta berokuntza eta aireztapeneko sistemei esker, energia-efizientziarik handiena izango du (A kalifikazioa). Energia-eskaria fatxaden itxitura orokor baten bidez murriztuko da. Horretarako, 8 cm-ko harri-zuntzezko isolamendua erabiliko da fatxadetan, eta 12 cm-ko poliestireno estruisionatuzkoa estalki lauan.\nUr beroaren eta berokuntzaren hornidura energia berriztagarrietatik lortuko da ehuneko ehunean, biomasarekin egindako pelletekin funtzionatuko duen galdara bat izango baitute blokeek. Halaber, fluxu indibidual bikoitzeko bero-berreskuratzaileak izango dituzte etxebizitzak aireztatzeko. Horrela, beraz, etxebizitzetan aurrez berotutako aire berria eta garbia sartzean, energia-eskaria murriztu egingo da.\narriola_bilborako_inbertsio... behera kargatu (400 KB)\narriola_bilborako_inbertsio... 9 MB